Bengkel manfaatkan usahawan tempatan

TERIMA KASIH… Zaidell Husaini menyampaikan cenderamata kepada wakil rakyat Royston Valentine.

MUKAH: Kerjasama pelbagai pihak dalam memperkasakan usahawan tempatan akan terus mendapat tempat dan galakan.

Menurut Ahli Dewan Undangan Negeri (ADUN) Tellian, Royston Valentine, pihaknya sentiasa  mengalu-alukan kolaborasi seperti itu.

“Kita  berharap  di masa akan datang dapat bekerjasama  dengan pihak Craun dalam menganjurkan pelbagai lagi program untuk membantu usahawan kita. Saya difahamkan bahawa peserta telah diajar untuk penghasilan foto dan video untuk membantu usahawan  dan ia boleh membantu mereka dalam memperkembangkan lagi produk tempatan yang sedia ada,” katanya.

Beliau berkata demikian ketika berucap pada Majlis Penutupan Bengkel Pemerkasaan Usahawan(BPU) anjuran Craun Research Sdn. Bhd baru-baru ini.

Justeru Royston berharap dengan pelbagai kaedah seperti penggunaan pelbagai platform media juga membantu dalam meningkatkan pendapatan usahawan di Mukah ini.

“Syabas dan tahniah kepada Craun Research atas penganjuran bengkel  yang telah berlangsung selama dua hari ini,” ujar Royston lagi.

Bengkel  yang disetai seramai 40 usahawan dari sekitar Bahagian Mukah berkenaan telah dikendalikan oleh fasilitator dari Syarikat FRD.

Pada hari pertama bengkel telah mendedahkan para peserta dengan kaedah penghasilan foto dan poster dengan efisien, manakala hari seterusnya adalah kaedah penghasilan video pemasaran kreatif  melalu media sosial (TikTok).

Adalah difahamkan bahawa BPU adalah salah satu aktiviti utama Program Sagopreneur, satu program pembangunan usahawan anjuran CRAUN  yang berobjektif untuk melahirkan lebih ramai usahawan yang berdaya tahan, berdaya saing, kreatif dan inovatif.

Turut hadir, Ketua Pegawai Eksekutif Craun Research Sdn. Bhd , Zaidell  Husaini.

Oleh HENRY B SIYU

See author's posts


Ibu bapa mesti daftar diri melalui aplikasi MySejahtera

KUCHING: Ibu bapa atau penjaga yang menghantar anak-anak mereka ke tadika atau taska mesti mendaftar masuk melalui aplikasi MySejahtera.

Menteri Kebajikan, Kesejahteraan Komuniti, Wanita, Keluarga dan Pembangunan Kanak-kanak,  Dato’ Sri Fatimah Abdullah berkata, ia bertujuan agar sistem Hotspot Identification for Dynamic Engagement (HIDE)  dapat menghantar amaran awal kawasan titik panas Covid-19.

“Dengan mendaftar masuk melalui aplikasi MySejahtera, pihak berkuasa dapat memberitahu ibu bapa atau penjaga jika mereka berada dalam jarak 15 kilometer dari titik panas Covid-19,” katanya.

Beliau berkata demikian ketika mengadakan Lawatan Pemantauan Pematuhan kepada Prosedur Operasi Standard (SOP) di tiga buah lokasi Institusi Pendidikan AwaI Kanak-kanak (IPAKK) Kuching, Isnin lepas.

Tambahnya, dengan pemberitahuan seperti ini, ibu bapa dapat terus berjaga-jaga dan mengelakkan diri dari pergi ke tempat-tempat titik panas tersebut dan seterusnya, menurunkan risiko jangkitan kepada anak-anak serta pengusaha pusat-pusat jagaan kanak-kanak dan tadika.

“Selain itu, penggunaan aplikasi MySejahtera juga akan mempercepatkan proses pendaftaran dan juga mempermudahkan pencarian kenalan sekiranya ada kes positif Covid-19,” jelasnya lagi.

Pihaknya juga mahu ibu bapa atau penjaga patuh kepada SOP yang telah ditetapkan agar penularan Covid-19 dapat diputuskan.

“Kita memerlukan kerjasama semua pihak untuk memutuskan penularan Covid-19, ia tidak hanya terletak di atas bahu pengendali tadika atau taska sahaja,” katanya.

Setakat ini, hanya 184 tadika dan taska yang dibenarkan operasi bermula 17 Mei.

Sehubungan itu, sekiranya pengendali tadika atau taska yang ingin memulakan operasi mereka semula, permohonan boleh dibuat melalui Urus Setia Bahagian Pembangunan Awal Kanak-kanak (http://bit.ly/maklumatipakk).

Oleh NUR AIN OTSMAN

See author's posts


Kane mahu jaminan sebelum beraksi

KAPTEN England, Harry Kane mengatakan pemain sedang menunggu garis panduan keselamatan daripada Liga Perdana Inggeris setelah kerajaan mengatakan pihaknya “membuka pintu” untuk kembalinya bola sepak bulan depan.

Liga Perdana berharap dapat kembali beraksi pada 12 Jun, dengan perlawanan dimainkan dalam stadium kosong.

Penyerang Tottenham, Kane bersedia untuk mengambil langkah berikutnya, beralih daripada latihan individu ke sesi kelompok kecil, tetapi mencadangkan lebih banyak maklumat diperlukan.

“Saya rasa tidak ada yang tahu jawapan yang tepat buat masa ini,” katanya kepada program ITM’s Good Morning Britain.

“Saya fikir majoriti pemain tidak sabar untuk bermain lagi secepat mungkin tetapi kami tahu kami mahu ia selamat mungkin.

“Daripada apa yang saya dengar – jelas saya tidak melihat terlalu banyak rakan sepasukan saya – pada masa ini semua orang baik-baik saja. Kami ingin melihat bagaimana Liga Perdana memberi kami rancangan dan bagaimana rupanya.”

Kane mengesahkan bahawa dia, bersama skuad Spurs yang lain, telah menjalani ujian awal untuk Covid-19, tanpa hasil positif setelah mereka kembali ke latihan.

Kane berkata, kelebihan 25 mata Liverpool akan menjadikan mereka juara yang layak bagaimana sahaja kempen 2019/20 berakhir, dengan ketiadaan peminat mereka sehingga berakhir musim ini merupakan kejahatan yang diperlukan kerana wabak itu.

“Liverpool layak untuk menjulang gelaran dan dengan ketiadaan penyokong mereka, itu akan menjadi situasi yang aneh. Tetapi kita tidak pernah melalui masa seperti ini dalam hidup kita,” katanya.”Saya rasa jika kita mahu menamatkan musim maka kita harus melakukannya.” – AFP

See author's posts


ENAM UNDI LAGI KE ‘RUMAH PUTIH’

Washington: Calon demokrat Joe Biden hanya memerlukan enam lagi undi elektoral untuk memenangi jawatan Presiden Amerika Syarikat (AS) selepas kemenangannya di Michigan, memetik unjuran Fox News lapor Agensi Sputnik.

Biden diramal memperolehi 16 undi elektoral di negeri ini selepas mendahului dengan 49.9 peratus berbanding 48.6 peratus yang diraih Presiden Donald Trump. Sebanyak 99 peratus undi sudah dikira, lapor Fox.

Ia menjadikan Biden hanya memerlukan enam lagi undi daripada 270 yang diperlukan untuk muncul sebagai Presiden AS yang baharu, kata laporan itu.

Keputusan Fox News semalam menunjukkan Biden merapatkan jurang dengan Trump yang mempunyai kelebihan 50.9 – 47.9 peratus.

Sebanyak 20 undi elektoral Pennsylvania boleh menjadi penentu, yang dimenangi Trump dengan 44,000 undi pada 2016. Pennsylvania mempunyai dua kumpulan besar, Philadelphia dan Pittsburgh dengan pelbagai populasi yang menyokong Demokrat dan kawasan kelas pekerja kulit putih pinggir bandar yang pernah menjadi kawasan Trump.

Biden berkata negeri yang dikuasainya sudah cukup untuk membolehkannya memenangi pilihan raya AS kali ini.

“Sekarang, selepas sekian lama pengiraan, sudah jelas kita (akan) mempunyai jumlah negeri yang cukup untuk (menang) dengan 270 undi elektoral yang diperlukan,” kata Biden kepada wartawan.

Pencabar dari Demokrat itu yakin kempennya akan melakar kejayaan.

Biden berkata “Saya dan gandingan saya Kamala Harris berada di landasan yang tepat untuk memecahkan rekod undi popular di AS.”

Beliau turut optimis dapat mengatasi pencabarnya Presiden Donald Trump di Pennsylvania.

“Semua baki undi pos akan dikira. Dan kami sudah memperoleh 78 peratus undi pos di Pennsylvania,” ujar Biden.

See author's posts


Penyelidik India temui kuil berusia 500 tahun

BHUBANESWAR: Sekumpulan penyelidik di India menemui sebuah kuil yang dipercayai berusia hampir 500 tahun di Sungai Mahanadi, Bhubaneswar baru-baru ini.

Kuil itu dijumpai oleh pasukan tinjauan arkeologi, Parti Amanah Nasional India untuk Warisan Seni dan Budaya (INTACH) selepas sebahagian daripada struktur kuil tersebut muncul di permukaan sungai.

“Kuil ini dipercayai tenggelam semasa banjir pada tahun 1933, kini usianya sekitar 450 hingga 500 tahun.

“Kami kini sedang mengerjakan sebuah projek mendokumentasikan lembah Mahandi, jadi kami mencari kuil ini,” kata Ketua INTACH, Kumar Dhir.

Menurut penduduk tempatan, sekitar 11 tahun lalu sebahagian daripada struktur kuil itu pertama kali dapat dilihat di atas permukaan sungai dan sejak itu para penyelidik giat mengesannya.

Dalam pada itu Dhir berkata, gaya pembinaan ‘mastaka’ atau bahagian atas kuil dan bahan binaan yang digunakan menunjukkan bahawa kuil seluas 55 hingga 60 kaki itu dibina sekitar abad ke-15 atau awal abad ke-16.

Katanya, terdapat sekitar 65 buah kuil di daerah itu yang tenggelam tetapi hanya Kuil Gopinanth yang dapat dilihat selepas beberapa tahun kerana ia adalah antara yang tertinggi. – AFP

See author's posts


Muhyiddin buktikan kemampuan kemudi negara

KUALA LUMPUR: Hari ini genaplah 100 hari pertama Tan Sri Muhyiddin Yassin sebagai perdana menteri, menerajui pentadbiran negara sejak 1 Mac dengan menggalas tanggungjawab paling besar di saat negara dilanda krisis kesihatan akibat penularan pandemik Covid-19 selain badai ekonomi.

Beliau, yang juga presiden Parti Pribumi Bersatu Malaysia (Bersatu), mengangkat sumpah jawatan sebagai perdana menteri kelapan di hadapan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah yang telah memberi perkenan pelantikan tersebut selaras dengan Perkara 40(2)(a) dan Perkara 43(2)(a) Perlembagaan Persekutuan.

Menurut pensyarah di Fakulti Ekonomi dan Pengurusan, Universiti Kebangsaan Malaysia, Hazrul Shahiri, Muhyiddin bukan sahaja mengubah isu kesihatan Covid-19 untuk menjadi peluang membuktikan kemampuannya sebagai perdana menteri malah berusaha memulihkan ekonomi negara dan menstrukturkan  semula kitaran ekonomi.

“Tindakan pertama yang dilakukan dalam menghadapi cabaran itu ialah melantik pakar-pakar ekonomi untuk mengetuai Majlis Tindakan Ekonomi Negara (MTEN) yang berperanan merangka dasar fiskal jangka pendek dan panjang bagi menangani krisis kemelesetan ekonomi,” katanya kepada Bernama baru-baru ini.

Beliau berkata demikian ketika diminta mengulas mengenai 100 hari pertama Muhyiddin sebagai perdana menteri, khususnya dari segi pemulihan dan pembangunan ekonomi negara.

Kemuncak krisis ekonomi negara adalah ketika kerajaan memutuskan untuk melaksanakan Perintah Kawalan Pergerakan (PKP) bermula 18 Mac lepas yang telah mengganggu keseluruhan kitaran ekonomi domestik berikutan penutupan aktiviti perkilangan, perniagaan dan pekerjaaan, katanya.

Hazrul berkata PKP yang dilaksanakan demi membendung penularan jangkitan Covid-19 bukan sahaja telah menjejaskan permintaan dalam pasaran barang serta penawaran dalam pasaran faktor yang ditunjangi oleh pekerja malah memberi kesan negatif kepada pendapatan negara, perniagaan syarikat dan perbelanjaan rakyat.

“Pelaksanaan PKP merupakan ancaman ekonomi paling besar dihadapi oleh pentadbiran kerajaan yang diketuai oleh Muhyiddin. Ia merupakan cabaran ekonomi paling berat yang tidak pernah dihadapi oleh semua perdana menteri Malaysia sebelum ini.

“Krisis ekonomi yang disebabkan oleh Covid-19 adalah jauh lebih besar daripada krisis kewangan 1998 dan kemelesetan ekonomi di era 1980-an,” katanya.

Beliau berkata bagaimanapun pelancaran Pakej Rangsangan Ekonomi Prihatin Rakyat (PRIHATIN) bernilai RM250 bilion yang diumumkan dalam tempoh 10 hari sebaik sahaja PKP berkuat kuasa telah membuktikan komitmen dan keprihatinan kerajaan di bawah pimpinan perdana menteri untuk memulihkan ekonomi negara.

“Ia telah disifatkan sebagai satu tindakan yang pantas dan tepat pada masanya untuk mengimbangi usaha membendung penularan pandemik COVID-19 dan proses pemulihan ekonomi, dengan jumlah yang jauh lebih besar daripada peruntukkan kerajaan untuk pelan pemulihan ekonomi pada 2009 iaitu sebanyak RM67 bilion.

“Pentadbiran kerajaan Malaysia dengan pimpinan Muhyiddin telah berupaya untuk tidak bergantung kepada Tabung Kewangan Antarabangsa (IMF) ketika banyak negara (sekurang-kurangnya 80 negara) telah memohon bantuan daripada tabung berkenaan untuk memulihkan ekonomi negara mereka,” katanya.

Hazrul berkata menyedari kesukaran usaha pemulihan ekonomi yang melibatkan perdagangan antarabangsa memandangkan ekonomi dunia juga telah dilumpuhkan oleh Covid-19, perdana menteri menumpukan aspek pembangunan ekonomi domestik untuk memperlahan dan mengurangkan penyusutan mendadak dalam perbelanjaan dan pelaburan swasta.

Selepas pakej ekonomi PRIHATIN, Muhyiddin mengumumkan pula Pakej Prihatin Perusahaan Kecil dan Sederhana (PKS) (Tambahan) bernilai RM10 bilion yang bertujuan memastikan sektor perusahaan kecil dan sederhana (PKS) dapat meneruskan operasi mereka dalam keadaan mencabar serta mengurangkan risiko pemberhentian pekerja secara besar-besaran, katanya.

“Kemudahan seperti subsidi upah, bantuan kepada PKS dan kredit mikro telah membantu syarikat-syarikat untuk kekal bertahan dalam industri walaupun tidak dapat beroperasi sepenuhnya.

“Ia bukan sahaja usaha untuk melindungi rakyat melalui pengurangan beban serta menjamin pekerjaan malah sebagai sokongan kepada perniagaan dengan meningkatkan aliran tunai, walaupun ia tidak dapat menggantikan nilai aliran tunai sebenar namun masih memberi ruang kepada rakyat untuk berbelanja,” katanya.

Beliau berkata walaupun Covid-19 telah merosakkan ekonomi dunia tetapi tindakan pantas dan betul oleh kerajaan di bawah pimpinan Muhyiddin berjaya mengelakkan kesan ekonomi yang lebih buruk.

Kelonggaran sekatan pergerakan menerusi Perintah Kawalan Pergerakan Bersyarat (PKPB) dan pembukaan aktiviti ekonomi secara berperingkat telah memberi ruang dan peluang untuk aktiviti ekonomi bergerak semula dan melakukan penyesuaian di era pasca-Covid-19, katanya.

“Peningkatan indeks petunjuk pasaran Bursa Malaysia setakat ini merupakan satu isyarat keyakinan pelabur untuk kembali menyumbang kepada ekonomi dan mempercepat proses pemulihan,” katanya.- Bernama

See author's posts


SJKC Chung San terima geran naik taraf sekolah

MIRI: Sekolah Jenis Kebangsaan Cina (SJKC) Chung San menerima sejumlah geran bagi menaik taraf kemudahan sekolah.

Geran terbabit diserahkan oleh Menteri Pengangkutan, Datuk Lee Kim Shin kepada Lembaga Pengurusan Sekolah ketika beliau melawat sekolah itu pada Jumaat lalu.

Lee berkata geran tersebut digunakan untuk menyediakan ruang mencuci tangan untuk 24 pelajar pada satu-satu masa bagi memastikan pelajar sentiasa mengutamakan kebersihan diri.

Pihak sekolah kemudian menzahirkan rasa terima kasih terhadap bantuan daripada Ahli Dewan  Undangan Negeri (ADUN) Senadin itu atas keprihatinan dan sentiasa peka dengan keperluan pembangunan bidang pendidikan di sekolah.

Turut hadir Pengerusi Lembaga Pengurusan SJKC Chung San, Chai Ming Kian, Guru Besar SJK (C) Chung San, Choo Chong Lok dan Kapitan Jee Kee Hiong.

Pada lawatan berasingan, Lee Kim Shin meninjau perkembangan projek menurap semula tempat letak kereta di Masjid Darul Falah, Kampung Lembah Hijau.

Menurut Lee projek menaik taraf ruang tempat kereta ini merupakan permohonan Jawatankuasa Pengurusan Masjid Darul Falah pada awal tahun ini dan kini telah berjaya dilaksanakan.

“Ia mampu menampung lebih 10 kenderaan dan juga akan memberi keselesaan dan keselamatan jemah meletak kenderaan khususnya pada setiap waktu solat,” katanya.

Sementara itu, Pengerusi Jawatankuasa Pengurusan Masjid Darul Falah, Zaini Saiee menghargai bantuan yang disalurkan untuk rumah-rumah ibadat terutamanya di Miri.

“Kita merakamkan setinggi-tinggi terima kasih kepada beliau (Kim Shin) yang sentiasa peka dan membantu dalam segala permasalahan yang dihadapi oleh pihak masjid,” ujarnya.

See author's posts


PLF tingkat tahap literasi warga pedalaman

Peranan setiap pihak dalam mengurangkan penularan virus Covid-19 sangat diperlukan ketika negara yang kini sedang bergelut dengan wabak Covid-19.

JusteruJabatan Kemajuan Masyarakat (KEMAS) Marudi telah menyahut cabaran itu dalam menjalankan peranan atau tanggungjawab mereka dengan  membuat Pengajaran dan Pembelajaran dari Rumah (PDPR).

Salah satu program anjuran KEMAS iaitu Pendidikan Literasi Fungsian (PLF) antara progam yang melaksanakan PdPR.

Program PLF merupakan satu program Pendidikan tidak formal yang memberi peluang kepada warga dewasa, belia-beliawanis dan remaja yang tercicir daripada pendidikan formal untuk mendapatkan bimbingan asas 3M (membaca, menulis, dan mengira).

Menurut Guru  PLF, Siti Salmah Abdullah program membasmi buta huruf ini bertujuan untuk meningkatkan tahap literasi di luar bandar dan pedalaman di negeri ini.

Asas pendidikan ini menurut Siti, mampu meningkatkan kualiti hidup di pedalaman dan dapat mengelakkan sebarang penindasan berlaku.

Tegasnya sebanyak enam buah kampung yang telah mendaftar dalam program PLF dengan senarai keseluruhan peserta berjumlah 68 orang dengan kekuatan tiga tenaga pengajar iaitu Puan Siti Slamah sendiri, Puan Rita Sultan Binti Abdullah dan Puan Rosmawati Peterus.

“Kelas PLF Kampung Pemindahan (12 orang), Kelas PLF Rumah Pree Anak Randie  Sungai Sengkabang Bukit (6 orang) dan Kelas PLF Rumah Michael Salengkor , Sungai Brit (10 orang) merupakan kelas seliaan  Rita Sultan dan Kelas PLF Rumah Anja Sungai Selijau (15 orang) dan Rumah Kier Sungai Selijau (15 orang) pula di bawah seliaan Rosmawati Peterus,” jelas Siti.

Katanya, terdapat 20 peserta dan dua kelas yang dijalankan di bawah seliaan  Siti Salmah  Abdullah.

Kelas tersebut beralamat di Kampung Dagang Marudi dan menurut beliau kelas 3M  dijalankan setiap dua kali seminggu, manakala kelas Kemahiran dijalankan setiap satu kali sebulan.

“Sepanjang PdPR dijalankan, keadaan pembelajaran agak sukar dari sebelumnya kerana kelas buta huruf bagi masyarakat dewasa memerlukan pembelajaran dan pengajaran secara bersemuka untuk memastikan didikan disampaikan dengan baik dan berkesan,” dedah  Siti.

Dalam pada itu ujarnya cabaran dalam melaksanakan PdPR tidak mematahkan semangat untuk meneruskan sesi pengajaran dan belajar.

PdPR bagi kelas seliaan Siti dilaksanakan dengan cara agihan lembaran kerja kepada peserta dan akan diserahkan kembali pada sekian tarikh yang ditetapkan.

Selain dengan cara tersebut,  Siti juga akan menerangkan kepada peserta melalui rakaman video yang mana komunikasi secara dalam talian juga dilaksanakan melalui aplikasi WhatsApp bagi sebarang kesulitan dalam melaksanakan tugas.

Menurut Siti, setiap peserta akan membuat rakaman video sewaktu membuat tugasan sebagai bukti tugasan tersebut dibuat atas usaha sendiri.

Bagi kelas kraf tangan pula,  Siti melakukan demonstrasi kepada para peserta melalui rakaman video di mana para peserta akan mengikut tunjuk ajar daripada video demonstrasi berkenaan.

Aktiviti kraf tangan ini  memberi manfaat kepada para peserta pada musim PKP ini untuk mengisi masa lapang dan mampu melepaskan tekanan para peserta.

“ Sepanjang tempoh PdPR ini sangat mencabar. Bagaimanapun sasaran prestasi adalah memuaskan dan tercapai atas sokongan Pemangku Pegawai KEMAS Daerah Marudi Hamisah  Sadi dan Sharifah Azar sebagai Pembantu Pembangunan Masyarakat Kanan Pembangunan Masyarakat,” jelas Siti kepada Utusan Sarawak.

Oleh JIKU JUGUONG

See author's posts


Nelson berkarya demi Anak Sarawak

Setiap hobi yang digemari bukan  semuanya mudah kerana ada diantaranya yang  memerlukan ketekunan dan kesabaran dalam menunjukkan nilai yang ada dalam karya yang dihasilkan.

Berpegang teguh kepada matlamat untuk terus menggilap bakat yang ada dalam dirinya, Nelson Betie Gindie atau mulai dikenali oleh penulis menerusi akaun TikTok dengan nama @berthgrande, 20, bertekad untuk menghasilkan karya lukisan secara aktif.

“Saya pernah didatangi oleh seseorang yang menyatakan bahawa seni seperti ini tidak mampu untuk membawa seseorang perlu lebih jauh dan tidak diperlukan pada zaman moden kini dan ayat tersebut meskipun agak menyinggung perasaan, saya jadikan ia sebagai motivasi untuk terus berkarya dan menjadi pelukis yang lebih baik.

“Tidak semua orang akan suka terhadap benda yang kita lakukan namun, saya sentiasa mengingatkan diri saya untuk terus melakukan perkara yang mampu memberikan saya kegembiraan serta kejayaan yang tidak akan merosakkan diri sendiri dan orang lain,” ujarnya.

Nelson yang kini menuntut di Universiti Teknologi Mara (UiTM) Selangor peringkat Ijazah Sarjana Muda dalam bidang Produksi Filem mengakui bahawa dirinya menjadikan Mohammad Hussein Enas dan Leonardo Da Vinci sebagai idola.

“Hussein Enas merupakan pelukis yang sangat mahir dalam melukis potret wajah manusia manakala Leonardo terkenal dengan lukisan Monalisa di mana ia juga antara lukisan kegemaran saya kerana sehingga kini ia masih menimbulkan pelbagai tanda tanya kepada orang ramai.

“Saya pula lebih berminat untuk menghasilkan karya yang bertemakan sesuatu yang tradisional seperti potret manusia menggayakan pakaian tradisional kaum Iban iaitu ngepan dan sebagainya.

“Selain itu, saya turut berazam untuk berjaya dalam djunia bisnes dengan menjual lukisan tersebut dengan harga yang berpatutan dengan saiznya, ” jelasnya yang turut mengakui mempunyai impian untuk mewujudkan galeri seni miliknya.

Sementara itu, Nelson yang juga merupakan seorang bekas pelajar Tingkatan Enam di Sekolah Menengah Kebangsaan (SMK) Meradong berkata beliau turut menggunakan media sosial secara aktif untuk mempamerkan lukisan beliau kepada orang ramai.

“Saya menggunakan media sosial seperti Facebook, Instagram, TikYok dan bahkan telah mula mewujudkan saluran YouTube saya sendiri bagi mempamerkan hasil karya yang telah saya siapkan.

“Setakat ini, saya telah menyiapkan 16 buah karya sejak pelaksanaan Perintah Kawalan Pergerakan (PKP) dua tahun yang lalu dan saya menggunakan masa cuti dengan sebaiknya untuk memperbaiki hasil seni saya ke arah yang lebih baik,” katanya yang juga pernah mempelajari seni tersebut apabila masih menuntut di SMK Meradong.

Nelson dalam kesempatan tersebut turut menzahirkan terima kasih kepada semua yang sentiasa memberikannya sokongan sama ada secara langsung atau tidak langsung di mana ia dijadikan beliau sebagai motivasi untuk terus berkarya.

Oleh RYNNA SHA’ERRA

See author's posts


Bayaran BPN 2.0 dibuat mulai 21 Januari ini

KUALA LUMPUR: Kementerian Kewangan akan mempercepatkan bayaran Fasa Kedua Bantuan Prihatin Nasional (BPN 2.0) berjumlah RM2.38 bilion kepada 11.06 juta penerima merangkumi 10.6 juta penerima sedia ada serta kira-kira 460,000 penerima baharu, mulai 21 Januari ini.

Menteri Kewangan, Tengku Datuk Seri Zafrul Tengku Abdul Aziz (gambar) berkata, ini susulan pengumuman pelbagai Perintah Kawalan Pergerakan (PKP), PKP Bersyarat dan PKP Pemulihan oleh Perdana Menteri Tan Sri Muhyiddin Yassin pada 11 Januari lepas.

Dalam kenyataan semalam,beliau berkata, semakan kelulusan itu boleh dibuat mulai 15 Januari 2021 di portal rasmi BPN iaitu https://bpn.hasil.gov.my.

“Bayaran bagi penerima B40 dan M40 akan terus dikreditkan ke dalam akaun bank masing-masing mulai 21 Januari dan 25 Januari ini.

“Bagi penerima tanpa akaun bank, tarikh pembayaran akan bermula pada 25 Januari melalui cawangan Bank Simpanan Nasional (BSN) yang mana pihak BSN akan mengeluarkan panduan prosedur operasi standard (SOP)dari semasa ke semasa.

“Untuk penerima di Sabah dan Sarawak yang tiada akaun bank ,pembayaran akan dibuat mulai awal Februari sehingga 1 April 2021 di lokasi-lokasi yang akan diumumkan pada akhir Januari,”kata beliau.

Permohonan penerima baharu tersebut telah diluluskan sewaktu tempoh permohonan/rayuan dibuka pada 15 Oktober hingga 15 November lepas.

BPN 2.0 merupakan sebahagian daripada Kerangka Inisiatif Tambahan, Pakej Rangsangan Ekonomi Prihatin Rakyat (KITA PRIHATIN) bernilai RM10 bilion yang telah diumumkan pada 23 September lepas.

Inisiatif BPN 2.0 itu disalurkan menerusi dua fasa pembayaran pada Oktober 2020 dan Januari 2021.

Menjelaskan selanjutnya, Tengku Zafrul berkata, secara keseluruhanya,jumlah penerima BPN 2.0 merangkumi seramai 11.06 juta penerima iaitu 5.82 juta individu bujang dan 5.24 juta penerima isi rumah dengan jumlah bayaran/peruntukan sebanyak RM7.18 bilion,setakat ini.

“Kerajaan sentiasa komited untuk memastikan bantuan yang diperuntukkan sampai kepada mereka yang disasarkan bagi menjamin kesejahteraan rakyat,” kata beliau.- Bernama

See author's posts


Wang caruman KWSP boleh dijadikan cagaran kepada bank – Pakar

KUALA LUMPUR: Kumpulan Wang Simpanan Pekerja (KWSP) boleh menggunakan wang caruman di agensi itu sebagai cagaran kepada bank bagi meyakinkan pihak institusi perbankan untuk membantu pencarum yang menghadapi masalah kewangan termasuk beban hutang, kata pakar ekonomi.

Langkah berkenaan merupakan antara pendekatan alternatif yang boleh dilakukan KWSP selain membenarkan pengeluaran wang tunai kepada pencarum seperti yang dilaksanakan oleh kerajaan sebelum ini.

Pakar Ekonomi University College i-CATS Kuching Profesor Datuk Dr Shazali Abu Mansor berkata untuk tujuan itu kerajaan perlu berbincang dengan pihak bank bagi menangani masalah kewangan yang meresahkan rakyat, sehingga timbul desakan supaya wang simpanan KWSP dikeluarkan lagi.

“Kalau kerajaan boleh arahkan bank-bank bantu mereka yang mengalami masalah hutang itu adalah lebih baik kerana sikap sesetengah bank yang tegas menyukarkan rakyat dan pihak bank perlu tahu, punca perkara ini berlaku adalah disebabkan pandemik COVID-19 dan bukannya rakyat.

“Dengan menjadikan wang simpanan di KWSP sebagai cagaran, ia akan membantu rakyat, pada masa sama (rakyat) boleh mengambil tempoh cagaran itu sebagai waktu untuk mereka bangun semula dan membina kewangan yang kukuh sedikit demi sedikit,” katanya ketika dihubungi Bernama hari ini.

Katanya, kerajaan melalui Bank Negara Malaysia (BNM) seharusnya turut menjaga kebajikan pemimjam serta diberi keutamaan dan bukan hanya menjaga kepentingan institusi bank.

“Di mana peraturan yang boleh dilonggarkan, hendaklah dibenarkan seperti membenarkan pelanggan yang berada dalam Sistem Maklumat Rujukan Kredit Pusat (CCRIS) atau disenarai hitam membuat penstrukturan pinjaman atau fleksibelkan mengikut kemampuan mereka dalam mengatasi masalah kewangan, ini yang kebanyakannya dihadapi oleh usahawan,” katanya.

Senada dengan Shazali, Pensyarah Kanan Jabatan Kewangan di Pusat Pengajian Ekonomi, Kewangan dan Perbankan Universiti Utara Malaysia (UUM) Dr Adilah Azhari berkata KWSP juga boleh mengurangkan kadar caruman supaya pencarum mempunyai wang lebih untuk membayar hutang dan keperluan asas lain.

“Cadangan pengurangan pemotongan caruman ini boleh dijalankan dalam beberapa bulan, contohnya selama 12 bulan dan ini akan memberi ruang kepada rakyat untuk menyelesaikan masalah kewangan mereka kerana caruman itu adalah mandatori.

“Contohnya bagi mereka yang mempunyai baki caruman bawah RM10,000, mungkin boleh (potongan caruman) serendah 4.5 peratus manakala yang lebih RM10,000 dalam lapan peratus,” katanya.

Sementara itu, Penganalisis Ekonomi UniKL Business School Profesor  Madya Dr Aimi Zulhazmi Abdul Rashid berkata sekiranya pengeluaran KWSP dibenarkan sekali lagi ia perlu terus dikreditkan kepada bank untuk menyelesaikan hutang yang tertunggak atau sekurang-kurangnya melaraskan pembayaran bagi mengelak daripada muflis.

“Ini boleh dilakukan untuk memberi nafas baharu kepada mereka yang terkesan…atau pun diamanahkan kepada Agensi Kaunseling dan Pengurusan Kredit (AKPK) untuk memastikan segmen ini khusus kepada yang mempunyai hutang bank supaya dijadualkan semula,” katanya.

Dalam pada itu, Pengarah Program MBA Putra Business School (PBS) Profesor Madya Dr Ahmed Razman Abdul Latiff menasihatkan agar orang ramai supaya terus mengamalkan perbelanjaan berhemah, berbelanja mengikut kemampuan, dan tidak mengambil hutang baharu.

“Sentiasa tingkatkan kemahiran dan pengetahuan supaya mampu mendapatkan pekerjaan yang menjanjikan gaji yang lebih tinggi, dan jika perlu bantuan, jangan segan-silu dapatkan bantuan dari mereka yang boleh membantu.

“Rakyat juga boleh mendapatkan khidmat AKPK dalam pengurusan kewangan yang lebih baik serta menyertai program upskilling dan reskilling supaya dapat meningkatkan taraf kualiti hidup,” katanya.- Bernama.

See author's posts


Korea Selatan usul bajet tambahan AS$29 bilion

SEJONG: Korea Selatan pada Rabu mengusulkan satu lagi pelan belanjawan tambahan bernilai 35.3 trilion won (AS$29 bilion) bagi membantu industri utama mengatasi kesan ekonomi akibat wabak Covid-19, di samping melindungi pekerjaan, lapor agensi berita Yonhap.

Bajet terbesar itu, bergantung kepada kelulusan parlimen, andai diluluskan ia akan meningkatkan jumlah pakej rangsangan menjadi 270 trilion won, menurut Kementerian Ekonomi dan Kewangan.

Ia merupakan belanjawan ketiga menyusul selepas bajet tambahan kedua bernilai 12.2 trilion won yang diumum pada April untuk menyalurkan bantuan kecemasan kepada isi rumah. Bajet pertama berjumlah 11.7 trilion won diumum pada Mac.

Ini adalah kali pertama sejak 48 tahun, Korea Selatan memperuntukkan belanjawan tambahan sebanyak tiga kali dalam setahun, kata kementerian itu.

Jika diluluskan parlimen, kerajaan akan membelanjakan lebih 75 peratus daripada bajet tambahan itu dalam masa tiga bulan.

Antara lain akan digunakan bagi mengatasi kekurangan hasil cukai, memulihkan ekonomi, meningkatkan perbelanjaan negara menerusi kecerdasan buatan dan perkhidmatan telekomunikasi generasi kelima, tambah kementerian.

Di samping itu, bajet berkenaan akan disalurkan untuk mewujudkan sekitar 550,000 peluang pekerjaan, menyediakan pinjaman kecemasan kepada peniaga kecil serta menstruktur semula perbelanjaan kerajaan.- Bernama

See author's posts


SPM bermula 6 Januari depan

KUALA LUMPUR: Kementerian Pendidikan Malaysia (KPM) membuat penjadualan semula buat kali kedua takwim peperiksaan di bawah kementerian itu dengan tarikh peperiksaan Sijil Pelajaran Malaysia (SPM) kini dipinda ke 6 Januari hingga 9 Februari tahun depan.

Peperiksaan itu sebelum ini dijadual bermula 16 November hingga 7 Disember ini, menurut kementerian itu dalam satu kenyataan semalam.

Selain itu, peperiksaan Sijil Pelajaran Malaysia Ulangan (SPMU) yang sepatutnya bermula 23 hingga 30 Jun ini bagi ujian bertulis dan ujian lisan dipinda ke tarikh baharu iaitu 17 Ogos hingga 30 September ini.

Sesi pertama peperiksaan Sijil Vokasional Malaysia (SVM) pula yang sepatutnya berlangsung pada 13 hingga 24 Mei ini bagi semester tiga dan semester satu akan dipinda kepada 3 hingga 14 Ogos ini dan 28 hingga 9 Oktober ini.

Tarikh peperiksaan bagi sesi kedua untuk semester keempat dan semester kedua SVM juga dipinda iaitu masing-masing dari 21 Oktober hingga 8 November dan 14 hingga 30 Oktober ini kepada 18 hingga 29 Januari 2021 dan 17 hingga 28 Mei 2021.

Sementara itu, peperiksaan bagi mata pelajaran Bahasa Melayu SVM dipinda dari 19 hingga 30 Oktober ini kepada 16 November hingga 6 Januari depan bagi ujian lisan, manakala ujian bertulis yang dijadual pada 16 November dipinda ke 6 Januari depan.

Begitu juga bagi mata pelajaran Sejarah untuk SVM, ia dipinda dari 25 November ini ke 7 Januari tahun depan. Menurut kenyataan itu, Sijil Tinggi Agama Malaysia (STAM) pula yang dijadual bermula 21 hingga 28 Oktober ini, kini dipinda kepada 17 hingga 25 Februari 2021.

Bagi Sijil Tinggi Persekolahan Malaysia (STPM) kohort 2020, peperiksaan bagi semester dua yang dijadual pada 18 hingga 24 November akan diawalkan kepada 12 hingga 18 Ogos ini manakala bagi semester tiga pula, peperiksaan yang sepatutnya bermula pada 3 hingga 10 November ini dipinda kepada 1 hingga 9 Mac 2021.

Peperiksaan semester satu STPM 2021 bagi kohort 2021 yang dijadualkan berlangsung dari 25 November hingga 1 Disember ini pula dipinda ke 22 hingga 25 Februari 2021.

Sementara itu, Ujian Pencapaian Bahasa Antarabangsa yang dijadual pada 22 Jun ini pula dipinda ke 4 Februari tahun depan manakala Mata Pelajaran Aliran Kemahiran (MPAK) dari 5 Oktober kepada 18 November ini.

Menurut KPM, penjadualan semula itu dibuat bagi membolehkan pelajar mempunyai tempoh pembelajaran yang cukup dan dapat membuat persediaan rapi untuk menduduki peperiksaan.

“KPM telah mengambil kira keperluan untuk mengatur semula pelbagai aspek logistik bagi tujuan peperiksaan tersebut termasuk memperincikan tarikh permulaan sesi persekolahan bagi tahun 2021 yang akan dimaklumkan kelak.

“Penyusunan semula permulaan sesi ini penting bagi memastikan sesi persekolahan pada tahun hadapan berjalan lancar,” menurut KPM.

Penjadualan semula peperiksaan dibuat kali pertama pada 28 Mac lepas sebelum Menteri Kanan (Pendidikan), Dr Mohd Radzi Md Jidin pada 15 April mengumumkan Ujian Penilaian Sekolah Rendah (UPSR) dan Pentaksiran Tingkatan Tiga (PT3) bagi tahun ini dibatalkan. – Bernama

See author's posts


Taufan Nisarga badai Mumbai

MUMBAI: Ribut taufan dari Laut Arab mula membadai pantai barat India dan bandar Mumbai sehingga memaksa puluhan ribu penduduknya dipindahkan.Menurut Ketua Pengarah Pasukan Tindak Balas Bencana Nasional negara, Satya Narayan Pradhan taufan tersebut bergerak melalui laluan yang diramalkan dan semua persiapan sudah dilakukan.Taufan Nisarga yang membawa angin dengan kelajuan 120 kilometer sejam pada Rabu itu dikategorikan sebagai siklon tahap empat berdekatan bandar Alibagh, 98 kilometer dari selatan Mumbai.Rakaman yang dirakam di Maharashtra memaparkan keadaan angin kencang sehingga menyebabkan pokok tumbang dan laut bergelora.

Ini merupakan taufan terburuk sejak berpuluh tahun lalu, yang membadai bandar dengan kepadatan penduduk sehingga 20 juta orang.Keadaan itu lebih membimbangkan susulan penularan Covid-19 di negara itu.

Sebelum ini, taufan Amphan membadai negara itu dan Bangladesh dua minggu lalu sehingga menyebabkan sekurang-kurangnya 100 kematian.-AFP

See author's posts


Lebih baik BN jadi pembangkang – Hishammuddin

KUALA LUMPUR: Tetap dengan pendirian menolak kerjasama dengan Pakatan Harapan (PH), Bendahari Agung Barisan Nasional (BN) Datuk Seri Hishammuddin Tun Hussein berkata adalah lebih baik parti itu berperanan sebagai pembangkang sekiranya rundingan pembentukan kerajaan Persekutuan masih buntu.

“Terdapat banyak spekulasi ketika ini tentang apa yang sedang berlaku. Dalam apa jua formula atau rundingan, pendirian saya jelas dan tidak akan saya kompromi.

“Sekiranya masih tiada persefahaman dan kata putus, adalah lebih baik BN berperanan sebagai pembangkang dan saya bersedia untuk itu,” kata Hishammuddin dalam catatan di Facebook beliau.

Hishammuddin yang berjaya mempertahankan kerusi Parlimen Sembrong pada Pilihan Raya Umum ke-15 (PRU15) pada 19 Nov berkata apa pun yang terjadi, beliau tetap setia bersama UMNO dulu, kini dan selamanya serta akan bekerja keras demi memulihkan parti itu dan BN bersama rakan-rakan yang lain.

PRU15 berakhir dengan situasi Parlimen tergantung apabila tiada parti atau gabungan parti politik mendapat majoriti mudah 112 kerusi untuk membentuk kerajaan Persekutuan.

Keputusan PRU15 menyaksikan PH memperoleh 82 kerusi, Perikatan Nasional (PN) 73 kerusi, BN 30; Gabungan Parti Sarawak (23); Gabungan Rakyat Sabah (enam); Warisan (tiga), Bebas (dua) manakala Parti Bangsa Malaysia dan Parti Kesejahteraan Demokratik Masyarakat (KDM) masing-masing menang satu kerusi.

Ketua parti politik dan gabungan parti politik diberi tempoh hingga 2 petang ini untuk mengemukakan kepada Yang di-Pertuan Agong Al-Sultan Abdullah Ri’ayatuddin Al-Mustafa Billah Shah gabungan pasca-PRU15 bagi pembentukan kerajaan baharu dan calon Perdana Menteri.

— BERNAMA

See author's posts


TYT alukan usaha kerajaan Sarawak terus pacu ekonomi

KUCHING: Yang di-Pertua Negeri Sarawak, Tun Pehin Sri Abdul Taib Mahmud mengalu-alukan usaha kerajaan Sarawak untuk meningkatkan pengeluaran makanan tempatan.

Katanya, beliau yakin usaha ini akan menjadikan Sarawak pengeksport makanan utama sekali gus dapat membantu meningkatkan pendapatan golongan petani

“Banyak inisiatif pembangunan strategik seperti ekonomi digital telah melonjakkan ekonomi Sarawak.

“Saya bangga kerana kerajaan Sarawak meneroka ekonomi baharu.

“Strategi ini mampu meningkatkan ekonomi dan hasil Sarawak,” katanya ketika berucap merasmikan pembukaan Persidangan Pertama Penggal Kedua Dewan Undangan Negeri (DUN) Sarawak ke-19 di Bangunan DUN Sarawak, hari ini.

Dalam pada itu, beliau turut menzahirkan ucapan tahniah kepada kerajaan Sarawak kerana ekonomi baru berasaskan teknologi hijau telah menarik banyak pelaburan ke Sarawak dan usaha ini membantu menjaga dan memelihara alam sekitar.

“Saya juga menyambut baik usaha kerajaan Sarawak meningkatkan penyelidikan dan pembangunan ke atas sumber asli Sarawak.

“Perniagaan karbon dan penyelidikan oleh Pusat Biodiversiti Sarawak telah menghasilkan sumber ekonomi baru yang akan menggandakan bukan sahaja pendapatan Sarawak malah bakat anak-anak Sarawak khusus dalam bidang perkhidmatan dan kesihatan.

“Syabas kepada kerajaan Sarawak dibawah pimpinan Premier Sarawak, Datuk Patinggi Tan Sri Abang Johari Tun Openg, kerana berjaya memulihkan ekonomi sejak pandemik Covid-19. Pakej Bantuan Khas Sarawakku Sayang (BKSS) bernilai RM6.7 bilion telah banyak membantu rakyat yang terkesan,” katanya.

Beliau yakin melalui Strategi Pembangunan Pasca Covid-19 (PCDS) 2030, Sarawak akan menjadi ekonomi maju menjelang 2030.

“Sarawak juga mengamalkan ekonomi terbuka. Banyak peluang perniagaan dan pekerjaan berkualiti disediakan.

“Saya menyeru rakyat terutama golongan muda untuk meningkatkan ilmu dan kemahiran. In penting untuk meningkat daya saing kita merebut peluang ini. la juga penting bagi meningkatkan pendapatan dan taraf hidup.

“Syabas kepada kerajaan Sarawak kerana berjaya menubuhkan Sekolah Antarabangsa, Universiti dan Institusi Kemahiran. Usaha ini mampu menghasilkan modal insan Sarawak yang berkualiti khususnya kepada generasi muda,” katanya.

Beliau turut gembira kerana kerajaan Sarawak melaksanakan banyak program dan bantuan kebajikan untuk rakyat.

“Saya juga bangga program kebajikan juga dilaksanakan oleh badan bukan kerajaan, syarikat dan individu. Semangat ini harus kita sentiasa pelihara.

“Syabas juga kepada kerajaan Sarawak kerana sentiasa saksama dengan semua kaum. Hak rakyat sentiasa dipelihara sama ada dalam bidang politik, ekonomi mahupun sosial. Dasar ini merupakan tonggak perpaduan dan toleransi kaum,” katanya.

Justeru, beliau turut mengajak semua kaum di Sarawak bersama-sama meraikan perpaduan dalam kepelbagaian.

Oleh NUR AIN OTSMAN & SHAHRUL QAIZAT

See author's posts


Penipuan emas babitkan AS$1.8 bilion

JOHANNESBURG: Pihak Berkuasa Cukai Afrika Selatan mendedahkan penipuan emas bernilai AS$1.8 bilion dolar yang mana syiling dan barang kemas dilebur secara haram ke dalam jongkong emas untuk dijual di luar negara, kata sebuah badan pemerhati semalam.

Antara 2012 dan 2020, penipu menuduh kerajaan sebanyak 24.4 bilion rand (AS$1.8 bilion) dengan menipu sistem cukai, kata Pusat Kewartawanan Penyiasatan amaBhungane.

Jelas amaBhungane, syarikat secara haram melebur syiling emas, barang kemas lama, dan ketulan emas daripada pelombong berskala kecil ke dalam jongkong emas untuk dieksport dalam penipuan itu.

Penjualan emas di Afrika Selatan dikenakan cukai, tetapi eksport emas tidak. Justeru, syarikat itu mencipta invois palsu untuk mendakwa bahawa mereka telah membayar cukai, kata laporan itu.

Apabila emas dieksport pada cukai sifar, mereka menyerahkan invois kepada Perkhidmatan Hasil Afrika Selatan (SARS) untuk menuntut berbilion-bilion rand sebagai bayaran balik palsu, kata penyiasat.

Sebanyak 65 syarikat terbabit, tetapi dua daripadanya menuntut bayaran balik cukai lebih lapan bilion rand pada 2019 sahaja.

“Pada tahun itu, skim itu didakwa melibatkan jumlah emas bersamaan dengan 70 peratus daripada semua emas yang dilombong secara sah di Afrika Selatan pada 2019 – sekali lagi hanya mengira aktiviti kedua-dua pemain ini,” kata laporan itu.

Pihak berkuasa hasil tidak membincangkan kes secara terbuka, tetapi penyiasat mengumpulkan bahan daripada rekod mahkamah dan dokumen lain.

SARS pernah menjadi salah satu agensi yang berprestasi terbaik di negara ini.

Panel antirasuah bulan lalu mendedahkan cara-cara SARS telah dimusnahkan semasa jawatan Presiden Jacob Zuma pada 2009 hingga 2018. -AFP

See author's posts


Teruja beraksi bersama ‘legenda’

“TIDAK terlintas difikiran saya selama ini untuk bermain bola sepak bersama-sama bekas pemain Sarawak dan Malaysia,” tegas Ahli Dewan Undangan Negeri (ADUN) Saribas,Mohamad Razi Sitam.

Semalam, satu perlawanan persahabatan antara pasukan tuan rumah, Debak Veteran Team (DVT) menentang pasukan juara Liga Veteran Sri Aman 2020, Datus United berlangsung di Padang Bola Sepak Riveria Sports Centre Debak.

Aksi persahabatan itu berkesudahan dengan keputusan memihak kepada Datus United dengan jaringan 3-0.

Datus United dari Simanggang diperkuatkan pemain legenda bola sepak Bujang Senang dan Malaysia, Ramles dan Ramos Sari. Selain itu, turut diperkuatkan dua lagi bekas pemain Sarawak, Abang Yahya Abang Sulaiman dan Rockeffller Sullau.

Razi yang juga Pengurus pasukan DVT berkata, kehadiran beberapa bekas pemain negeri yang pernah mengharumkan nama Sarawak satu ketika dahulu beraksi di Debak semalam, adalah menjadi pencetus serta titik permulaan kegemilangan bola sepak di Dewan Undangan Negeri (DUN) Saribas.

“Kita berasa berbangga kerana peminat serta penduduk di kawasan Debak berpeluang menyaksikan kehadiran bekas pemain Sarawak dan Malaysia beraksi semula.

“Lebih menarik, apabila saya sendiri tidak pernah terlintas difikiran untuk bermain bersama-sama bekas pemain Sarawak dan Malaysia seperti le genda Bujang Senang, Ramos dan Ramles Sari,” katanya.

Beliau turut merakamkan terima kasih kepada pengurusan Datus United kerana telah sanggup bertandang ke Daerah Debak bagi mengadakan perlawanan persahabatan itu.

Dalam pada itu, Pengurus Datus United, Awang Putra Yusri Awang Redzuan berkata, selepas merangkul gelaran kejuaraan Liga Veteran Sri Aman 2020, pihaknya telah mendapat jemputan daripada beberapa pasukan untuk mengadakan aksi persahabatan.

“Selepas kejayaan Datus United menjuarai Liga Veteran Sri Aman 2020 baru-baru ini,kami telah mendapat undangan daripada beberapa pasukan terutamanya Debak,Kuching dan Beladin bagi mengadakan perlawanan persahabatan di kawasan mereka,”jelasnya.

Oleh ADI SAFARMAN

See author's posts


Op Bersepadu Pencegahan Jenayah Khas: 31 ditahan, 795 keping saman dikeluarkan

KUCHING: Seramai 31 orang ditahan menerusi Ops Bersepadu Pencegahan Jenayah Khas Fasa Dua di sekitar bandaraya ini.

Ketua Polis Daerah Kuching Asisten Komisioner Ahsmon Bajah berkata daripada jumlah itu, seramai 15 orang ditahan atas kesalahan penyalahgunaan dadah di bawah Seksyen 12 (2) dan 15 (1) Akta Dadah Berbahaya 1952.

Sebanyak 795 keping saman turut dikeluarkan atas pelbagai kesalahan trafik selain 8,926 kenderaan turut diperiksa ketika operasi dilaksanakan oleh Ibu Pejabat Polis Daerah (IPD) Kuching sepanjang berlangsungnya operasi bermula 29 Jun hingga 2 Julai lalu.

Ashmon menerusi kenyataan media malam tadi berkata, operasi bertujuan membanteras dan mencegah jenayah.

Antaranya, kes kecurian kenderaan selain melaksanakan sekatan jalan raya di lokasi-lokasi panas.

Katanya lagi, operasi seumpama ini akan diteruskan dari semasa ke semasa bagi membanteras dan mencegah jenayah serta menjamin keselamatan orang awam di Bandar Raya Kuching.

See author's posts


VTL bantu percepat pembukaan sempadan Johor – Singapura

JOHOR BAHRU: Pelaksanaan Laluan Perjalanan Vaksinasi (VTL) antara Lapangan Terbang Changi dan Lapangan Terbang Antarabangsa Kuala Lumpur (KLIA) yang diumumkan kerajaan Malaysia dan Singapura dilihat akan membantu mempercepat pembukaan sempadan antara Johor dan republik berkenaan.

Pengerusi Jawatankuasa Pelaburan, Pembangunan Usahawan, Koperasi dan Sumber Manusia negeri Datuk Mohd Izhar Ahmad berkata, laluan darat Malaysia dan Singapura yang ditutup sejak pelaksanaan Perintah Kawalan Pergerakan (PKP) pada 18 Mac tahun lepas akibat Covid-19, dijangka dibuka dalam masa terdekat.

“Syukur, impaknya tentulah bagus kerana ini adalah usaha kerajaan selama ini setelah beberapa kali rundingan dibuat dengan kerajaan Singapura dan dengan adanya VTL, kita berharap ekonomi kita akan berjalan dengan baik dan lancar.

“Saya tidak boleh mengulas secara terperinci mengenai perkara ini, namun ia memberi bayangan bahawa laluan darat dan udara antara Johor dan Singapura akan dibuka tidak lama lagi,” katanya kepada pemberita selepas merasmikan Karnival Kerjaya Khas Belia dan Wanita Negeri Johor 2021 di sini, baru-baru ini.

Perdana Menteri Datuk Seri Ismail Sabri Yaakob dan rakan sejawatannya dari Singapura Lee Hsien Loong pada Isnin lepas (8 November) mengumumkan pelaksanaan VTL antara Lapangan Terbang Changi dan KLIA, mulai 29 November ini.

Mengulas mengenai ‘Business Travellers Center’ (BTC) yang bakal dibuka di negeri itu untuk memudahkan ketibaan Pelawat Perniagaan Jangka Pendek dari Singapura, Mohd Izhar berkata, kerajaan negeri akan membuat persiapan mengalu-alukan ketibaan pelabur mulai tahun depan.

“Berdasarkan Bajet 2022, Johor diperuntukkan RM10 juta untuk membina BTC di Linkedua, namun kerajaan negeri berhasrat membuka satu lagi BTC di Tambak Johor. Kita akui memang RM10 juta tidak mencukupi kerana anggaran adalah antara RM17 hingga RM18 juta, jadi kita mohon peruntukan tambahan.

“Misalnya di KLIA, pusat ini mampu menarik 100 pelawat perniagaan tetapi apabila sempadan di Singapura dibuka, mungkin boleh capai 1,000 pelawat perniagaan, kita mesti ada persediaan dan kita tidak mahu limpahan (pelawat perniagaan) itu nanti akan menyebabkan masalah lain yang timbul,” katanya.

Beliau berkata, BTC berkenaan dijangka siap pada suku pertama tahun depan.

Pada 29 Oktober lepas, Menteri Kewangan Tengku Datuk Seri Zafrul Abdul Aziz melalui Bajet 2022 mengumumkan sebuah BTC untuk Pelawat Perniagaan Jangka Pendek dari Singapura dengan kos RM10 juta akan dibina di Johor.- Bernama

See author's posts


Empat pemancing, tekong selamat selepas bot hanyut

JOHOR BAHRU: Empat pemancing dan seorang tekong ditemui selamat, selepas bot dinaiki mereka mengalami kerosakan enjin dan hanyut selama lapan jam, perairan Pulau Seri Buat, Rompin dekat Pahang, Jumaat lepas.

Pengarah Maritim Negeri Johor Laksamana Pertama Maritim Aminuddin Abdul Rashid berkata, kesemua lelaki tempatan berumur antara 58 dan 73 tahun itu, ditemui pada kira-kira jam 11.40 malam di kedudukan kira-kira 6.5 batu nautika timur laut Pulau Layak, Rompin.

Beliau berkata, kesemua mangsa turun ke laut kira-kira jam 9.00 pagi dari Kuala Rompin, Pahang, sebelum panggilan kecemasan menerusi talian MERS 999 diterima pihak Maritim Malaysia, daripada tekong terbabit pada kira-kira jam 3.30 petang.

“Sejurus menerima panggilan kecemasan, Pusat Penyelaras Mencari dan Menyelamat Maritim Johor Bahru (MRSC-JB) menggerakkan bot Pengawal 32 dari Zon Maritim Mersing, bagi melakukan pengesanan ke atas bot mangsa,” katanya menerusi kenyataan semalam.

Menurutnya, maklumat kejadian turut disalurkan kepada komuniti maritim setempat dan agensi terlibat, dalam membantu usaha mencari dan menyelamat.

Aminuddin berkata, lokasi penemuan kesemua mangsa adalah, kira-kira 10.6 batu nautika barat laut dari lokasi terakhir mereka dilaporkan menghadapi masalah kerosakan enjin bot.

“Kesemuanya ditemui dalam keadaan selamat tanpa sebarang kecederaan di dalam bot tersebut.

“Mereka kemudian dipindahkan ke bot Pengawal 32, manakala bot yang mengalami kerosakan itu ditunda untuk dibawa masuk ke Jeti Maritim Malaysia Tanjung Gemok, Pahang,” katanya dengan menambah keesemuanya juga selamat tiba di darat pada kira-kira jam 2.30 pagi semalam.

Aminuddin sehubungan itu, menasihati komuniti maritim yang menjalankan sebarang aktiviti di laut supaya menitik beratkan faktor keselamatan dan membawa bersama ‘Personal Locator Beacon’ (PLB), ketika keluar ke laut, yang mana alat berkenaan dapat membantu menyingkatkan tempoh masa pencarian dengan menghantar isyarat kecemasan berserta lokasi. – Bernama

See author's posts


Dugaan Ramadan, wanita diuji rumah musnah terbakar

SERIAN: Kegembiraan seorang wanita menyambut Ramadan bertukar hiba apabila rumah kediamannya musnah dalam kebakaran di No.15 Kampung Hulu 2 di sini, awal pagi tadi.

Kejadian pada 4.45 pagi tadi berlaku ketika pemilik rumah, Maznah Abdullah Liam Mail dalam persiapan menyiapkan juadah bersahur.

Menurut kenyataan Pusat Gerakan Operasi (PGO) Bomba Sarawak, pihaknya menerima panggilan kecemasan sekitar 4.54 pagi tadi.

Katanya, seramai lapan anggota dari Balai Bomba dan Penyelamat (BBP) Serian dikerahkan ke lokasi kira-kira 4 Kilometer dari BBP diketuai dua Pegawai Kanan PPgB Frederick Aok dan PBK I Jlie Umar ke lokasi.

Sebaik tiba, rumah pertama iaitu rumah lama telah terbakar 100 peratus manakala rumah kedua turut terbakar 30 peratus.

“Kebakaran dapat dikawal 6.06 pagi dan punca serta jumlah kerugian masih dalam siasatan,” katanya.

Maznah Abdullah Liam Mail berjaya menyelamatkan diri tanpa sebarang kecederaan dalam kejadian itu.

Turut berada di lokasi kejadian, Komander Operasi PBK I (KUP) Sim Mui Chai bersama dua anggota Plois Diraja Malaysia (PDRM).

See author's posts


Masyarakat perlu segera rebut peluang

SEREMBAN: Kementerian Kewangan menyeru mereka yang bekerja sendiri dan tidak mempunyai pendapatan tetap supaya segera mengambil peluang menyertai Skim i-Saraan Kumpulan Wang Simpanan Pekerja (KWSP) yang diwujudkan kerajaan bagi memastikan mereka mendapat manfaat perlindungan sosial.

Timbalan Menteri Kewangan II Mohd Shahar Abdullah berkata, ini berikutan jumlah yang mendaftar dengan skim tersebut setakat Jun lepas, adalah sedikit, iaitu sebanyak 255,000 individu daripada keseluruhan 2.7 juta individu yang bekerja sendiri, yang direkodkan.

“Daripada 255,000 itu, hanya 18 peratus sahaja merupakan pencarum aktif manakala bakinya tidak aktif.

“Inisiatif kerajaan ini mesti dimanfaatkan rakyat seperti di bawah Pelan Jana Semula Ekonomi Negara (PENJANA) yang memperuntukkan geran sehingga RM50 juta untuk jaringan sosial keselamatan di bawah KWSP iaitu i-Saraan,” katanya kepada pemberita selepas mengadakan lawatan kerja ke KWSP di sini semalam.

Turut hadir Ketua Seksyen Bahagian Perolehan Kerajaan yang juga ahli pasukan Belanjawan 2021 Ahmad Fauzi Sungip.

Mohd Shahar berkata skim itu terbuka kepada mereka yang bekerja sendiri seperti peniaga, suri rumah, pemandu e-hailing dan pemandu teksi yang berumur 55 tahun ke bawah dan turut mendapat manfaat yang sama seperti pencarum KWSP pekerjaan formal.

“Kita juga menggalakkan anak muda yang berada dalam ekonomi gig supaya menggunakan peluang yang diberikan kerajaan itu dan mendaftar dengan skim ini,” katanya.

Mengenai Belanjawan 2021, Mohd Shahar berkata seramai 450,000 responden telah mengambil bahagian dalam memberi cadangan dan input terhadap belanjawan yang akan dibentangkan di Dewan Rakyat pada 6 November depan.

Cadangan Belanjawan 2021 yang dimuat naik di laman rasmi Kementerian Kewangan itu telah bermula sejak 15 Ogos lepas dan akan berakhir Selasa depan.

Belanjawan 2021 akan merentasi empat tema utama – mengambil peduli terhadap rakyat, memacu ekonomi, kehidupan yang mampan dan menambah baik penyampaian perkhidmatan awam.

– Bernama

See author's posts


Majlis Jamuan Teh TYT meriah

KUCHING: Yang di-Pertua Negeri Sarawak Tun Pehin Sri Abdul Taib Mahmud bersama isteri, Toh Puan Datuk Patinggi Ragad Kurdi Taib menghadiri Majlis Jamuan Teh sempena sambutan Perayaan Hari Jadi Ke-85 Tuan Yang Terutama (TYT) Yang di-Pertua Negeri Sarawak di Dewan Santapan, Dewan Undangan Negeri (DUN), semalam.

Ketibaan Tun Taib bersama isteri telah disambut oleh Ketua Menteri Datuk Patinggi Abang Johari Tun Openg, Menteri Muda Pendidikan, Sains dan Penyelidikan Teknologi Dr Annuar Rapa’ee (Wakil Menteri Bertanggungjawab), Menteri Muda di Jabatan Ketua Menteri (Undang-Undang dan Adat Bumiputera) Datuk John Sikie Tayai dan Menteri Muda Wanita, Keluarga dan Pembangunan Kanak-Kanak Datuk Rosey Yunus dan dif kehormat yang lain.

Majlis diserikan dengan acara memotong pulut kuning oleh Tun Taib dan diiringi nyanyian lagu ‘Selamat Hari Jadi’.

Setelah itu, majlis diteruskan dengan penyampaian sumbangan kepada 12 institusi kebajikan antaranya ialah Ahli Lembaga Pelawat Rumah Seri Kenangan Kuching, Ahli Lembaga Pelawat Rumah Seri Kenangan Sibu, Ahli Lembaga Pelawat Pusat Pemulihan Samarahan, Ahli Lembaga Pelawat Sekolah Tunas Bakti Kuching, Ahli Lembaga Pelawat Sekolah Tunas Bakti (P) Miri, Ahli Lembaga Pelawat Taman Taman Seri Puteri Kuching.

Selain itu, sumbangan turut diserahkan kepada Ahli Lembaga pelawat Rumah Kanak-kanak Datuk Ajibah Abol Sri Aman, Ahli Lembaga Pelawat Rumah Kanak-Kanak Toh Puan Hajah Norkiah Kuching, Ahli Lembaga Pelawat Rumah Desa Bina Diri Kuching, Asrama Akhlak (L) Kuching, Asrama Akhlak (P) Kuching dan Bengkel Seri Sarawak.

Sepanjang majlis berlangsung, Tun Taib dan Toh Puan Ragad serta tetamu hadir dihiburkan dengan persembahan nyanyian dari Majlis Seni Sarawak dan kumpulan Orkestra Remaja Prodigy.

Turut hadir Speaker Dewan Undangan Negeri Sarawak Datuk Amar Mohamad Asfia Awang Nassar, Menteri Muda Elektrik Luar Bandar Datuk Liwan Lagang, Menteri Muda Di Jabatan Ketua Menteri (Hal Ehwal Korporat dan UKAS) Datuk Abdullah Saidol, Menteri Muda Kesejahteraan Komuniti  Datuk Francis Harden Hollis, isteri kepada Speaker DUN Sarawak Dato Fatimah Mohd Iskandar dan Pengarah Jabatan Kebajikan Masyarakat Sarawak Noriah Ahmad.

Oleh JEAKQLEYN YACHO

See author's posts


Pembukaan semula taska berita baik

MUKAH: Penduduk tempatan menyambut baik keputusan Kerajaan Negeri untuk membuka semula taska di seluruh negeri dengan tangan terbuka.

Salah seorang ibu yang ditemui Utusan Sarawak, Norazryna Abdul Rahman, berkata langkah itu adalah berita baik untuk ibu bapa yang bekerja.

“Saya menyokong keputusan kerajaan untuk membuka kembali taska di seluruh negeri tetapi pihak berkenaan perlu mengamalkan dan patuh sepenuhnya operasi prosedur standard (SOP) atau norma baharu dalam pergaulan kanak kanak,” katanya.

Dalam pada itu, beliau juga tidak menolak menghantar anak ke taska pada masa sekarang bukan sesuatu pilihan yang terbaik seperti sebelum ini, namun keadaan telah memaksa mereka untuk membuat sedemikian.

“Kerja dan tanggungjawab semua orang tak sama. Kita saling memerlukan. Tiada ibu bapa sengaja menghantar anak ke taska dalam keadaan sekarang. Tetapi apakan daya mereka terpaksa bertugas.

“Apa pilihan yang mereka ada? Adakah membawa anak ke tempat kerja? Tinggalkan anak sendirian di rumah? Hantar balik kampung? Jangan kecam individu yang menyokong dan jangan memperli individu yang membantah,” tambah Nor.

Menyedari anak-anak lebih mudah dijangkiti penyakit, beliau berkata pihak taska perlu tegas dan sentiasa mematuhi SOP yang tetapkan oleh pihak berkuasa.

“Antaranya menjalankan saringan suhu badan dan mencuci tangan serta amalan 3W dan sebagainya dari masa ke semasa. Dan pada masa yang sama ibu bapa juga perlu patuh dan bertimbang rasa. Anak yang ada tanda-tanda sakit jangan dihantar ke taska tetapi ke klinik atau rehat di rumah sahaja supaya tidak memudaratkan lagi keadaan,” kata dia lagi.

Pemilik sebuah syarikat pencetakan di sini juga berharap taska akan mengutamakan kesihatan dan keselamatan bersama.

“Sentiasa mengambil langkah berjaga-jaga. Aktiviti di taska mungkin perlu dilihat semula dengan teliti terutama aktiviti berkumpulan. Anak-anak perlu didedahkan dengan amalan kebersihan dan hidup sihat daripada awal. Masa ini adalah sesuai untuk menerapkan amalan ini melalui akiviti dan pendedahan anak-anak di taska,” ujar Nor.

Seperti  penduduk Sarawak dan Malaysia, beliau mendoakan krisis Covid-19 ini akan berakhir dengan secepat mungkin.

“Setiap yang bermula pasti berakhir. Begitu juga wabak Covid-19. Kita ingin dan sentiasa  mengharapkan yang terbaik. Semoga wabak ini akan berakhir dan kita semua memenanginya dengan jayanya,” kata Nor dengan penuh harapan.

Oleh Henry Siyu

See author's posts


Binder, KTM manfaat kelebihan di Austria

BRAD Binder dari Afrika Selatan akan berusaha mempamerkan persembahan seperti minggu lepas di MotoGP Austria, tuan rumah pasukan KTM, Ahad ini walaupun hujan lebat diramalkan akan membasahi litar yang indah di bawah bayangan pergunungan Alps.

Binder memenangi MotoGP Czech untuk kejayaan sulungnya hanya dalam percubaan ketiga dalam musim pertama beliau dalam divisyen elit.

Dia juga merupakan penunggang pertama dari Afrika untuk menang di peringkat ini dan juga kejayaan kejayaan MotoGP KTM – cara sempurna untuk meraikan ulang tahun kelahiran ke-25 beliau pada hari Selasa.

“Akan menjadi sangat baik untuk mempunyai satu lagi hujung minggu yang baik untuk perlumbaan di negara sendiri,” kata Binder pada hari Khamis sebelum menambahkan dia tidak sabar untuk menguji dirinya dalam keadaan yang diramalkan basah.

“Saya melakukan beberapa pusingan di sekitar Jerez akhir tahun lalu tetapi pada tahap itu saya masih tidak pasti bagaimana keadaannya dengan motosikal MotoGP. Akan menjadi sangat teruja untuk mencuba dalam keadaan hujan sekali lagi,” tambahnya.

“Agak peliknya saya sangat menantikannya.”

Juara dunia, Marc Marquez tidak akan hadir di Spielberg untuk perlumbaan ketiga berturut-turut ketika penunggang dari Sepanyol itu dalam tahap pemulihan daripada dua pembedahan setelah mengalami  patah lengan dalam kemalangan perlumbaan pembukaan musim.

Nasib malang bintang Honda itu telah menyebabkannya ketinggalan 59 mata di belakang Quartararo menjelang perlumbaan keempat musim ini yang dibatasi Covid-19.

Marquez berhasrat untuk kembali ke Styrian Grand Prix pada hujung minggu berikutnya, juga di litar Austria.

Bintang pasukan satelit SRT Yamaha, Quartararo terpaksa berpuas hati di tangga ketujuh di belakang Binder di Brno, tetapi menghadapi perlumbaan di Austria dengan semangat tinggi.

Quartararo mendahului kedudukan awal dengan 17 mata di hadapan penunggang Sepanyol, Maverick Vinales, hanya menduduki tempat ke-14 Ahad lepas di atas motosikal kilang Yamaha, dengan rakan sepasukannya di SRT, Franco Morbidelli menduduki tempat ketiga (31 mata) setelah menduduki tempat terbaik selebihnya di belakang Binder yang berada di tangga kelima.

Musim lalu Andrea Dovizioso memenangi MotoGP Austria yang penuh dramatik dengan memintas Marquez di selekoh terakhir. – AFP

See author's posts


Tiga syarikat pemaju perumahan diarah bayar tuntutan

SIBU: Tribunal Tuntutan Pembeli Rumah Sarawak (TTPRS) petang semalam telah mengarahkan tiga syarikat pemaju membayar ganti rugi berjumlah RM58,109. 91 bagi tiga kes tuntutan daripada pembeli atas kegagalan menyerahkan rumah dalam masa yang telah ditetapkan.

Presiden TTPRS, Trabawan Mandi mengarahkan pemaju terbabit agar membayar ganti rugi tersebut dalam tempoh 45 hari kepada pihak penuntut iaitu Maslio Jamil, Tie Teck Yew dan Chua Ling Ling serta Yong Yuk Wei dan Kelly Ngae Siew Wen.

“Jika pemaju gagal berbuat demikian, boleh dikenakan denda tidak lebih RM5,000 atau penjara tidak lebih dua tahun atau kedua-duanya sekali mengikut Seksyen 53(1) Ordinan Pembangunan Perumahan (Kawalan dan Lesen) 2013,” jelasnya pada sidang media petang semalam.

Katanya, dalam kes pertama, TTPRS mengarahkan syarikat pemaju membayar ganti rugi sebanyak RM17,559.91 kepada Yong Yuk Wei dan Kelly Ngae atas kelewatan menyerahkan rumah selama 43 bulan 27 hari.

“Bagaimanapun, syarikat telah membayar ganti rugi berjumlah RM12,400.00 kepada penuntut, dengan baki tuntutan perlu dibayar sebanyak RM5,159.91 ,” ujarnya.

Di dalam kes kedua, katanya, TTPRS mengarahkan syarikat pemaju membayar ganti rugi RM18,130.00 kepada penuntut Tie Teck Yew dan Chua Ling Ling atas kelewatan menyerahkan rumah selama lebih 60 bulan.

“Untuk kes yang ketiga, TTPRS mengarahkan sebuah lagi syarikat pemaju membayar ganti rugi sebanyak RM22,420.00 kepada Maslio Jamil, meskipun penuntut tidak hadir ketika prosiding kes petang semalam,” ujarnya.

Selain Trabawan, ahli panel tribunal yang lain ialah Alhadi Ibrahim dan Mohammad Abdul Aziz Ariffin.

See author's posts


Mohd Zaidi calon BN, PRK Slim

TANJUNG MALIM: Calon Barisan Nasional (BN) bagi Pilihan Raya Kecil (PRK) Dewan Undangan Negeri (DUN) Slim, Mohd Zaidi Aziz berjanji akan memperjuangkan keperluan rakyat sekiranya memperoleh kemenangan kelak.

Menurut Mohd Zaidi, 43, yang merupakan anak jati Slim River yang kini menggalas tanggungjawab sebagai Pemangku Ketua UMNO Bahagian Tanjung Malim berkata, beliau akan berusaha sebaik mungkin agar suara pengundi dalam DUN Slim dapat didengar sebaiknya.

“Justeru saya memohon semua agar menggembleng tenaga dan berusaha membantu menjayakan kemenangan BN bagi memastikan kemenangan lalu di bawah   Allahyarham Datuk   Mohd Khusairi   Abdul Talib diteruskan,” katanya dalam sidang media khas pengumuman calon BN PRK N.58 Slim di sini semalam.

Mohd Zaidi yang juga Timbalan Ketua UMNO Bahagian Tanjung Malim mengucapkan terima kasih kepada pucuk pimpinan UMNO terutamanya Presiden parti Datuk Seri Dr Ahmad Zahid Hamidi dan Pengerusi Perhubungan UMNO Perak, Datuk Saarani Mohamad yang memilih beliau sebagai calon bagi PRK DUN   Slim.

Mohd Zaidi, merupakan pemegang Ijazah Sarjana Muda Ilmu Wahyu dan Sains Kemanusiaan dari Universiti Islam Antarabangsa Malaysia (UIAM)   pada 2001.

Mohd Zaidi, bapa kepada empat orang anak berumur antara lima hingga 16 tahun itu juga aktif dengan aktiviti luar dan sukarela termasuk menjadi Timbalan Presiden Majlis Belia Malaysia (MBM) bagi penggal 2014 hingga 2018.

PRK DUN Slim akan diadakan pada 29 Ogos ini berikutan kematian penyandangnya, Datuk Mohd Khusairi Abdul Talib pada 15 Julai lepas yang semasa Pilihan Raya Umum Ke-14 (PRU14) bertanding mewakili BN menang dengan majoriti 2,183 undi menewaskan calon Bersatu yang bertanding atas tiket PKR, Mohd Amran Ibrahim dan calon PAS, Muhammad Zulfadli Zainal.

Perak mempunyai 59 kerusi DUN dan daripada jumlah itu 32 membentuk Perikatan Nasional terdiri daripada 25 BN yang kesemuanya UMNO, Bersatu (empat), PAS (tiga) manakala DAP (16), Amanah (lima), PKR (tiga), Bebas (dua) serta Gerakan (satu).

Bekas Perdana Menteri Tun Dr Mahathir Mohamad dijangka mengumumkan calon parti baharu yang ditubuhkannya dikenali sebagai Pejuang untuk bertanding di PRK DUN Slim atas tiket Bebas semalam. – Bernama

See author's posts


Sidang DUN lulus usul cetak semula perlembagaan negeri

KUCHING: Sidang Dewan Undangan Negeri (DUN) hari ini meluluskan usul untuk memberi kuasa kepada pencetak kerajaan mencetak semula 10,000 naskhah Perlembagaan Negeri Sarawak.

Usul itu dibentangkan oleh Timbalan Premier Sarawak, Datuk Amar Douglas Uggah Embas, yang juga Menteri Kewangan dan Ekonomi Baru Kedua dan Menteri Pembangunan Infrastruktur dan Pelabuhan.

Beliau berkata, cetakan terakhir Perlembagaan Sarawak adalah pada 2004 dan pindaan penting telah dibuat sejak itu, yang memerlukan kemas kini.

“Lebih-lebih lagi, dilaporkan semua salinan perlembagaan yang dicetak telah habis dijual.

“Oleh itu, adalah masa yang sesuai untuk membenarkan pencetakan lebih banyak salinan Perlembagaan Negeri bagi memenuhi permintaan pentadbir, pegawai kehakiman dan undang-undang, profesional perundangan, dan orang ramai di dalam dan luar negeri, serta komuniti akademik di negara ini,” katanya ketika membentangkan usul itu.

Sementara itu, Wilson Nyabong Ijang (GPS-Pelagus) ketika berbahas menyokong usul itu mencadangkan agar kerajaan Sarawak mencetak semula 20,000 naskhah dan bukannya 10,000 naskhah sahaja.

“Dengan kuantiti itu, ia boleh diagihkan ke sekolah, kolej, universiti, malah ke rumah panjang dan kampung.

“Kerajaan juga boleh mengeluarkan buku penerangan ringkas mengenai perlembagaan yang dicetak dalam semua bahasa utama di Sarawak supaya ia mudah difahami oleh masyarakat umum,” katanya.

Menjawab Wilson, Uggah dalam ucapan penggulungannya berkata cadangan itu akan diambil kira nanti.

Oleh NUR AIN OTSMAN

See author's posts


Jalan ke Bandar Bintulu penuh sesak

BINTULU: Keadaan jalan raya menuju ke Bandar Bintulu penuh sesak berikutan sekatan jalan raya yang dilakukan oleh pihak Polis Diraja Malaysia (PDRM) bersama pihak Angkatan Tentera Malaysia (ATM) dan Jabatan Sukarelawan Malaysia (RELA).

Sekatan tersebut dilakukan di empat lokasi berbeza bermula 17 April hingga 27 April ini bagi mengawal penularan jangkitan Covid-19 dalam kalangan penduduk di sini.

Baru-baru ini Pengerusi Jawatankuasa Pengurusan Bencana Bahagian juga Residen Bahagian Bintulu Jack Aman Luat berkata, lokasi tersebut ialah Jalan Sebiew, Jalan Tun Hussein Onn, Jalan Persimpangan Stadium Muhibbah serta Jalan Tanjung Batu.

Dalam pada itu JPBB telah membahagikan Bintulu kepada 36 zon setakat ini.

Jelas beliau Jawatankuasa itu akan mengubah suai dan memperketatkan lagi prosedur operasi standard (SOP) untuk mengurangkan jangkitan.

Malah katanya, ujian saringan Covid-19 (rT-PCR) kemasukan dan transit ke Bintulu yang akan tamat pada 18 April dilanjutkan sehingga 27 April ini.

Oleh ELLIE EDWARD

See author's posts


FAS tetap ambil berat

PERSATUAN Bola Sepak Sarawak (FAS) tidak melepas begitu sahaja tanggungjawab mereka berhubung status kontrak para pemain membabitkan tiga pasukan yang dibatalkan saingan liga mereka beberapa hari lepas.

Sebaliknya, tetap mengambil berat serta memberi tumpuan berhubung perkara itu. Demikian dinyatakan Presiden FAS, Dato Posa Majais ketika diminta mengulas mengenai perkara itu.

“Kita akan mengadakan mesyuarat bagi membincangkan secara terperinci perkara itu. Pemain dari tiga pasukan itu adalah tanggungjawab kami (FAS),” ujar beliau.

Beberapa hari lepas Persatuan Bola Sepak Malaysia (FAM) menerusi perkeliling yang dikeluarkan membatalkan saingan liga melibatkan tiga pasukan iaitu Piala Presiden, Piala Belia dan Liga Futsal Perdana Malaysia.

Pun begitu, dalam hal berkaitan FAM menyarankan agar semua pasukan membayar minimum dua puluh lima peratus (25%) daripada jumlah baki kontrak yang ada sebagai pembayaran ex-gratia (pampasan/ganti rugi) kepada pemain.

Pasukan juga harus menyelesaikan segala tunggakan gaji pemain dan pegawai menggunakan prosedur dan saluran yang betul dalam perbincangan bersama membabitkan semua pemain dan pegawai.

Menurut Dato Posa, pihaknya menyambut baik keputusan badan induk teringgi membatalkan saingan liga berkenaan.

“Satu keputusan yang tepat kerana kita merasakan dengan pembatalan saingan liga membabitkan tiga kelompok pasukan berbeza itu mampu mengelak beban yang terpaksa ditanggung oleh persatuan negeri-negeri dalam situasi negara dan dunia berdepan musibah virus Covid-19,” tambah beliau lagi.

Oleh Faizal Bujang

See author's posts


Kemahiran teknologi penentu kejayaan usahawan

LIMBANG: Pengetahuan dan kemahiran terkini berhubung peranan teknologi dalam meningkatkan dan mempelbagaikan hasil tani semakin penting dalam menentukan kejayaan usahawan tani semalam.

Ahli Dewan Undangan Negeri (ADUN) Batu Danau, Paulus Palu Gumbang berkata golongan petani tidak lagi dapat bergantung kepada kaedah konvensional pertanian.

Justeru beliau menyeru mereka mengambil peluang dalam segala kursus yang dianjurkan oleh Jabatan Pertanian untuk meningkatkan kemahiran menggunakan teknologi dalam meningkatkan hasil pengeluaran pertanian.

Paulus menjelaskan demikian sewaktu merasmikan Agriculture Community Outreach Programme” (AgriCOP) siri empat di Rumah  Letan, Kampung Tinting Melanjan semalam.

“Kemahiran teknologi terkini ini adalah penting bagi memastikan keluarga tani dan peserta mengetahui kaedah yang betul dalam mengeluarkan hasil dan produk tani mengikut standard di pasaran.

Oleh itu kursus yang diadakan adalah tepat dan bersesuaian dengan keperluan keluarga tani di kawasan Batu Danau.

Program AgriCop dilihat sebagai platform membantu keluarga tani dan peserta untuk meningkatkan lagi pengetahuan berhubung kaedah yang betul dalam menghasilkan produk tani berkualiti.

Pada masa sama hasil pengeluaran yang berkualiti dapat menjana pendapatan ekonomi keluarga tani.

Turut hadir, Pegawai Pertanian (Pembangunan) Limbang Jakaria  Ramli dan Pengerusi Jawatankuasa Kemajuan dan Keselamatan  Kampung (JKKK) Kampung Tinting Melanjan Tuai Rumah Letan.

Oleh Adeng Edrus

See author's posts


Penduduk tarik nafas lega

KUCHING: Penduduk Kampung Salak boleh menarik nafas lega selepas impian untuk memiliki pengkalan tetap di kawasan tanah besar bakal menjadi kenyataan tidak lama lagi.

Menteri Muda Utiliti (Bekalan Air) Datuk Dr Abdul Rahman Junaidi berkata, pembinaan pengkalan di Sungai Loba Pelait itu akan menelan belanja RM470,000 menerusi dana Program Transformasi Luar Bandar (RTP).

“Pengkalan yang bakal dibina dalam tempoh lapan bulan itu akan memberi manfaat kepada lebih 500 penduduk Kampung Salak.

“Pembinaan pengkalan ini sudah dicadang lama dan kini ia akan menjadi kenyataan.

“Sebelum ini mereka masih belum memiliki pengkalan tetap di kawasan seberang,” katanya.

Beliau berkata demikian ketika melawat tapak projek RTP DUN N.4 Pantai Damai di sini, semalam.

Jelasnya, penduduk hanya mengambil masa 15 minit menggunakan bot untuk ke Kampung Salak.

“Pengkalan tersebut juga dapat membantu merancakkan kehadiran pelancong ke Kampung Salak.

“Sebagai sebuah kampung nelayan, Salak mempunyai banyak tarikan terutama produk ekopelancongan,” ujarnya.

Turut hadir, Penghulu Salak Abdul Wahid Mat.

Oleh NUR AIN OTSMAN

See author's posts


“Nak jadi PM? Ingat Sarawak”

SIBURAN: “Abang Jo, jangan lupa kita bekerjasama untuk Malaysia.” Itu kata Perdana Menteri Datuk Seri Ismail Sabri.

Ia kemudian dibalas oleh Premier Sarawak, Datuk Patinggi Tan Sri Abang Johari Tun Openg dengan kata-kata berbunyi: “Insya-Allah kerana apa yang Sarawak mahu ialah mempunyai Kerajaan Persekutuan yang stabil untuk membangunkan Malaysia.”

Perbualaan itu berlaku pada satu majlis di Selangau, semalam.

Kemudian Abang Johari bertanya balik: “Kalau nak jadi PM, ingat Sarawak, berikan apa yang dimahukan oleh rakyat Sarawak’ dan dibalas oleh Perdana Menteri dengan kata ‘InsyaAllah’.

Pengerusi Gabungan Parti Sarawak (GPS) itu mengimbas kembali perbualan berkenaan apabila berucap pada majlis perasmian pembukaan Sukan Mini di Stadium SRB Chung Hua Siburan, Jalan Kuching Serian, petang tadi.

Semalam Ismail Sabri dan Abang Johari hadir pada majlis perasmian Lebuh Raya Pan Borneo bagi Seksyen Pakej Kerja Kontrak 8 (WPC8) Selangau dan penyerahan Peranti Siswa.

Menurut Abang Johari, GPS akan berdiri di belakang sesiapa sahaja yang boleh membentuk kerajaan yang stabil.

Dalam ucapan itu juga, beliau menekankan mengenai pentingya ilmu pendidikan di Sarawak.

“Sebab itu, saya tubuhkan kementerian pendidikan sendiri iaitu Kementerian Pendidikan Inovasi dan  Pembangunan Bakat Sarawak dibawah Datuk Roland Sagah.

“Pendidikan kita menyeluruh sebab itu pendidikan kita tidak sama seperti di Semenanjung.

“Kita hendak melihat potensi pembangunan bakat anak-anak di Sarawak dan kita beri hala tuju yang sejajar dengan pembangunan dunia,” katanya.

Beliau berkata, kerajaan Sarawak telah memperuntukkan RM10 juta untuk sekolah aliran Cina di seluruh negeri.

Pada majlis itu, seramai 30 pelajar SRB Chung Huan Siburan menerima media pad sumbangan Lembaga Multimedia Sarawak (SMA).

Oleh AZREEN KERIA

See author's posts


Gangguan bekalan air di Bandar Baru Samariang esok

KUCHING: Semua kawasan di Bandar Baru Samariang akan mengalami gangguan bekalan air esok.

Menurut Jabatan Bekalan Air Luar Bandar Sarawak (JBALB) ini bagi membolehkan kerja-kerja pemasangan meter aliran.

“Gangguan akan berlaku antara 9 malam dan 5 pagi keesokan harinya (29 Nov).

“Ia bagi memberi laluan kepada kontraktor menjalankan kerja-kerja pemasangan meter aliran di Bandar Baru Samariang.

“Kepada pengguna diminta untuk menyimpan jumlah air yang mencukupi bagi kegunaan semasa dalam tempoh gangguan bekalan air,” kata JBALB dalam notis kerja berjadual.

JBALB menyatakan bekalan air akan dipulihkan secepat mungkin.

Sebarang kesulitan yang timbul amat dikesali.  Untuk maklumat lanjut, hubungi JBALB Kuching di 082-203497 atau Pusat Panggilan 24 jam JBALB di 082-262211.

Oleh AZREEN KERIA

See author's posts


Abang Johari saksikan Penyerahan Zakat Perniagaan 2021

KUCHING: Ketua Menteri, Datuk Patinggi Abang Johari Tun Openg telah menyaksikan Majlis Ringkas Penyerahan Zakat Perniagaan Bagi Tahun Berakhir Disember 2020 daripada Petronesa dan Sanjung Etika Sdn Bhd kepada Tabung Baitulmal Sarawak, bertempat di pejabatnya, Wisma Bapa Malaysia Kuching, semalam.

Zakat perniagaan Petronesa berjumlah RM405,500 serta zakat perniagaan Sanjung Etika Sdn Bhd berjumlah RM22,046.52 diserahkan oleh Timbalan Setiausaha Kerajaan Negeri Sarawak (Transformasi Sosio-Ekonomi),Dato Sri Mohamad Abu Bakar Marzuki kepada Yang Di-Pertua Majlis Islam Sarawak, Datu Misnu Taha selaku wakil Tabung Baitulmal Sarawak.

Turut hadir Pengurus Besar Tabung Baitulmal Sarawak Datu Abang Shibli Abang Mohd Nailie.

Datu Misnu Taha berkata, kedua-dua syarikat tersebut merupakan antara yang terawal menyumbangkan sumbangan hasil perniagaan mereka tahun ini,” katanya ketika ditemui media di sini, semalam.

Sementara itu, menurut Datu Abang Shibli pula,walaupun negara berdepan masalah ekonomi disebabkan pandemik Covid-19, namun kadar sumbangan zakat perniagaan yang diterima untuk tahun 2020, tidak menunjukkan penurunan.

“Kita menjangkakan peningkatan lima peratus untuk zakat perniagaan bagi 2021,” katanya.

See author's posts


Sistem lebih efektif

KUALA LUMPUR: Syarikat pembangunan hartanah dan pengurusan aset, UDA Holdings Bhd sedang berunding dengan beberapa bank perdagangan di negara ini untuk melaksanakan sistem pembayaran bagi pembiayaan perumahan yang efektif.

Ketua Pegawai Eksekutifnya Mohd Salem Kailany berkata setakat ini sebuah bank telah bersetuju untuk bekerjasama dalam mewujudkan sistem berkenaan.

“Tarikh pelancaran sistem berkenaan akan diumumkan kelak,” katanya kepada Bernama.

Beliau bagaimanapun enggan mengulas lanjut mengenai perkara itu.Mohd Salem sebelum itu menyampaikan sumbangan 400 pek makanan kepada petugas-petugas di ibu pejabat Bernama di sini sebagai tanda penghargaan kepada petugas media atas sokongan berterusan kepada UDA Holdings.

Selain itu, merujuk projek terkini, Mohd Salem berkata UDA Holdings sedang menyemak semula lima projek baharu perumahan mampu milik yang dijadual dilancarkan pada tahun ini.

“Kita akan melihat sama ada untuk melancarkan kesemua lima projek tersebut (secara serentak) atau sebahagiannya sahaja. Perkara ini akan diumumkan pada separuh kedua tahun ini,” katanya.

Laporan baru-baru ini menyatakan bahawa UDA Holdings akan melancarkan sekurang-kurangnya lima projek kediaman yang menyasarkan golongan muda pada tahun ini.

Ini termasuk rancangan menyediakan 1,000 unit kediaman di Kuantan, Kuala Terengganu, Pulau Pinang, Johor Bahru dan Kuala Lumpur.

Dalam pada itu, seiring dengan tempoh pelaksanaan Perintah Kawalan Pergerakan (PKP) pada 18 Mac lepas dan kini PKP Bersyarat (PKPB), UDA Holdings turut mengambil langkah proaktif menerusi bantuan sewa bagi meringankan bebanan perusahaan kecil dan sederhana (PKS) yang terjejas.

Bantuan ini meliputi diskaun dan pengecualian bayaran sewa untuk kalangan penyewa lot perniagaan di kompleks beli-belah di bawah seliaan UDA seperti Angsana Johor Bahru Mall, Angsana Ipoh Mall dan Angsana Seremban.

“Pengecualian sewa selama sebulan iaitu April 2020 dan diskaun sewa 20 peratus bagi Mei hingga September 2020,” katanya.

Mohd Salem berkata bantuan dengan anggaran kos RM10 juta itu memberi manfaat kepada 1,500 peniaga.

UDA turut menyalurkan sumbangan bernilai RM200,00 dalam bentuk peralatan, kewangan dan makanan kepada beberapa hospital seperti Hospital Sungai Buloh, Hospital Kuala Lumpur, Hospital Pulau Pinang, Hospital Rembau dan Hospital Permai Johor Bahru. – Bernam

See author's posts


Beri pelajar peluang rasai pengalaman berniaga

KUCHING: Program Simulasi Keusahawanan yang telah dijalankan baru-baru ini di tapak perniagaan Uptown Metrocity, Matang berjaya memberi peluang kepada para pelajar Kolej Komuniti Kuching untuk merasai pengalaman berniaga yang sebenar.

Menurut Pensyarah Modul Norshafiza Zakaria, simulasi keusahawanan ini merupakan satu keperluan amali bagi Modul MPU 1222 Keusahawanan yang melibatkan pelajar Semester 3.

“Program tersebut dilaksanakan bagi memberikan pendedahan kepada para pelajar terhadap dunia perniagaan,  sekali gus membimbing pelajar untuk menjalinkan kerjasama bersama Persatuan Peniaga Uptown Metrocity, Matang agar mereka dapat menjalinkan hubungan dua hala bersama peniaga dan usahawan tempatan”.

“Selain itu, aktiviti ini juga membantu pelajar mewujudkan saluran perniagaan terutama kepada bakal graduan kolej komuniti untuk membina kerjaya melalui bidang perniagaan,” ujarnya.

Sebanyak sembilan kumpulan pelajar Semester 3 bagi program Sijil Teknologi Senibina telah terlibat untuk berniaga di tapak yang ditetapkan pada bulan Disember yang lalu. Antara perniagaan yang dijalankan termasukla  Chella Shop , Zafa Shop dan banyak lagi.

Menurutnya lagi, semua pelajar terlibat amat teruja dan gembira kerana berpeluang merasai pengalaman sebagai peniaga sebenar terutama apabila diberi peluang membuka gerai di tapak perniagaan yang besar seperti Uptown Metrocity, Matang.

Mereka berusaha bersungguh-sungguh mengaplikasikan semua ilmu keusahawanan dan pemasaran yang diajar di dalam kelas bagi melariskan jualan produk masing-masing. Setiap pelajar juga tidak ketinggalan menggunakan ilmu pemasaran digital dengan menggunakan platform media sosial untuk meningkatkan hasil jualan. Antara produk yang dijual ialah makanan, pakaian dan produk kecantikan.

Aktiviti perniagaan ini adalah merupakan kesinambungan daripada simulasi perniagaan atas talian yang telah mereka jalankan pada awal bulan November lagi. Simulasi perniagaan bersemuka di Uptown Metrocity merupakan acara kemuncak untuk sesi amali pelajar dalam Kursus Keusahawanan yang ditawarkan kepada pelajar.

“ Terdapat dua kumpulan kumpulan telah berjaya memungut hasil jualan melebihi RM 1,000 bagi kedua-dua simulasi yang telah diajalankan dan ia merupakan sebuah pencapaian yang amat membanggakan bagi Kolej Komuniti Kuching kerana para pelajar ini tidak mempunyai sebarang pengalaman dalam bidang perniagaan sebelum ini,” katanya lagi.

“Oleh yang demikian, peluang yang diberikan ini telah digunakan sebaiknya oleh pelajar untuk mempelajari kemahiran sebenar sebagai peniaga,” tambah beliau.

Oleh NUR AIN OTSMAN

See author's posts


Dua negara iktiraf sijil vaksinasi

JAKARTA: Kementerian Luar Indonesia dan Kementerian Luar Malaysia bersepakat untuk mengiktiraf sijil vaksinasi Covid-19 daripada kedua-dua negara.

Menteri Luar Indonesia, Retno Marsudi berkata, negara ini dan Malaysia bersetuju bahawa semua vaksin Covid-19 yang menerima kelulusan penggunaan kecemasan daripada Pertubuhan kesihatan Sedunia (WHO) adalah diiktiraf di kedua-dua negara.

“Tidak boleh ada diskriminasi dan sehubungan itu, penting untuk Malaysia dan Indonesia untuk membuat persetujuan bersama mengenai sijil vaksinasi Covid-19.

“Persetujuan ini secara tidak langsung memudahkan urusan di antara kedua-dua negara dalam pelbagai sektor termasuk pelancongan,” katanya kepada AFP.

Retno berkata demikian dalam sidang akhbar secara maya selepas mengadakan pertemuan bilateral dengan Datuk Saifuddin Abdullah semalam.

Selain itu, Retno menyatakan kedua-dua negara juga bersetuju untuk membangunkan makmal ujian saringan Covid-19 bagi mengurangkan penyalahgunaan maklumat serta risiko jangkitan koronavirus.

Beliau juga mengucapkan terima kasih kepada kerajaan Malaysia berhubung pemberian vaksin kepada rakyat Indonesia yang bekerja di negara itu.

Jelas Retno, Indonesia dan Malaysia turut komited untuk menjalin kerjasama dalam usaha mengatasi pandemik Covid-19.

Katanya, intipati kerjasama dan perbincangan itu akan menjadi agenda penting dalam Sidang Kemuncak Asean pada hujung bulan ini.-AFP

See author's posts


Bina jalan bergantung pada beberapa faktor

KUCHING: Pembinaan jalan raya di Sarawak perlu mengambil kira beberapa faktor utama termasuk misi menghubungkan 6,000 penempatan yang berselerak di negeri ini.

Menteri Muda Pembangunan Pelabuhan dan Infrastruktur, Datuk Julaihi Narawi berkata, Kerajaan Sarawak melalui Program Perhubungan Luar Bandar (RCP) Jalan Pesisir dan Jalan Utama, sedang berusaha untuk menghubungkan seluruh penempatan berselerak di negeri ini.

“Selain daripada menghubungkan penempatan, pembukaan kawasan baharu turut menjadi faktor utama kepada pembinaan jalan raya baharu di Sarawak.

“Sekiranya sesuatu kawasan itu dibuka, perancangan untuk membina jalan raya perlu dijalankan sebagai kemudahan dan keperluan utama kawasan tersebut,” kata Ahli Dewan Undangan Negeri (ADUN) Sebuyau itu.

Beliau berkata demikian ketika menjawab pertanyaan daripada ADUN Balingian, Abdul Yaakub Arbi mengenai kos pembinaan jalan raya di negeri ini dalam Persidangan DUN Sarawak, semalam.

Menurutnya lagi, keadaan aliran trafik di sesuatu kawasan turut memainkan peranan penting dalam perancangan untuk membina sesebuah jalan raya.

“Antara faktor utama lain yang sering diambil kira adalah bagi memastikan keselesaan dan keselamatan pemandu.

“Kita ingin memastikan setiap jalan raya baharu yang dibina dapat menyelesaikan masalah khususnya dari segi kesesakan lalu lintas, termasuk memendekkan jangka masa dan jarak antara destinasi tumpuan,” tambahnya lagi.

Ketika ditanya berkenaan kos pembinaan jalan berturap (tarseal) untuk satu kilometer di Sarawak, beliau mendedahkan bahawa ia tergantung dengan struktur muka bumi di kawasan tersebut dan mengikut jenis standard jalan.

“Bagi kawasan berbukit bakau dan pergunungan, anggaran perbelanjaan bagi pembinaan jalan raya adalah di antara RM6.3 juta hingga RM10.7 juta.“Bagi tanah rata pula, anggaran kos pembinaan adalah di antara RM4.7 juta hingga RM10.4 juta, manakala dianggarkan RM5.7 juta hingga RM12.5 juta bagi pembinaan di kawasan tanah gambut,” jelasnya.

See author's posts


Penerokaan O&G Sarawak disambut baik

KUCHING: Timbalan Ketua Menteri Tan Sri Datuk Amar James Jemut Masing menegaskan bahawa kejayaan Sarawak untuk memulakan penerokaan minyak dan gas (O&G) di kawasan darat adalah disambut baik semua pihak.

Beliau menyifatkan penyerahan pajakan perlombongan minyak kepada syarikat minyak dan gas milik Sarawak Petroleum Sarawak Berhad (PETROS) adalah ‘sesuatu yang ditunggu-tunggu’.

“Kita seharusnya melakukannya sejak dulu. Itu (sumber minyak dan gas) adalah milik kita, mengapa kita harus meminta orang lain untuk melakukannya,” tegasnya merujuk kepada syarikat minyak dan gas nasional Petroliam Nasional Berhad (PETRONAS).

Beliau berkata demikian pada Majlis Perasmian Pembukaan Pejabat Baharu Pusat Kejututeraan Antarabangsa (IntEC) merangkap Institusi Jurutera Malaysia (IEM) Cawangan Sarawak, di sini semalam.

Terdahulu, Ketua Menteri Datuk Patinggi Abang Johari Tun Openg baru-baru ini memaklumkan bahawa PETROS akan melakukan penerokaan minyak di kawasan darat di seluruh Sarawak.

Justeru, Kerajaan Negeri melalui PETROS, akan mempunyai kuasa dan hak pemilikan atas semua minyak dan gas asli yang dihasilkan dari kawasan darat di Sarawak.

Kerajaan Negeri telah mengeluarkan pajakan perlombongan kepada PETORS untuk melakukan perlombongan O&G di dua blok, iaitu Barat Adong Kecil di kawasan Miri dan blok Engkabang di Selatan Marudi.

Penerbitan pajakan ini adalah sah melalui Ordinan Perlombongan Minyak 1958 Negeri, yang mengatur perlombongan minyak di Sarawak, serta di bawah senarai negeri dalam Perlembagaan Persekutuan.

Oleh Akmal Adib Yusup

See author's posts


Indonesia, Thailand, Malaysia antara negara ASEAN catat aliran keluar asing

KUALA LUMPUR: Negara-negara Asean mencatat aliran keluar asing bersih bagi minggu berakhir 12 Mei, dengan Indonesia meraih aliran keluar asing bersih tertinggi berjumlah AS$139.6 juta, kata MIDF Research.

Firma penyelidikan itu dalam nota hari ini berkata, Thailand mencatat aliran keluar kedua tertinggi untuk minggu keempat berturut-turut iaitu AS$138.3 juta.

Malaysia pula mencatat aliran keluar ketiga tertinggi berikutan pelabur asing kekal sebagai penjual bersih di Bursa Malaysia dengan jumlah aliran keluar asing bersih RM46.4 juta untuk minggu keempat berturut-turut pada minggu dagangan berakhir 12 Mei.

“Filipina merekodkan aliran keluar asing bersih berjumlah AS$12.4 juta, manakala Vietnam AS$6.2 juta untuk minggu kedua-dua berturut-turut,” katanya.

Bagi Malaysia, MIDF Research berkata minggu berkenaan bermula dengan positif apabila aliran masuk asing bersih mencatat RM9.5 juta pada Isnin dan RM81.8 juta pada Selasa.

“Warga asing mula melakukan jualan bersih bermula Rabu hingga Jumaat dengan aliran keluar berjumlah sehingga RM137.6 juta,” katanya.

Menurutnya dana asing telah menjadi penjual bersih bagi ekuiti Malaysia untuk tempoh 13 daripada 19 minggu tahun ini dengan aliran keluar berjumlah sehingga RM2.18 bilion.

“Tiga sektor teratas yang menyaksikan aliran masuk asing bersih adalah telekomunikasi dan media (RM62.9 juta), utiliti (RM26.4 juta) dan perladangan (RM12.1 juta).

“Tiga sektor teratas yang mencatat aliran keluar asing bersih terdiri daripada perkhidmatan kewangan (RM84.5 juta), produk dan perkhidmatan perindustrian (RM32.6 juta) dan pembinaan (RM17.6 juta),” katanya.

MIDF Research berkata, institusi tempatan kekal sebagai pembeli bersih bagi minggu ketiga berturut-turut iaitu RM49.9 juta pada minggu lepas, dengan setiap hari dagangan adalah hari belian bersih oleh institusi-institusi tempatan melainkan pada Selasa yang menyaksikan aliran keluar sebanyak RM63.9 juta.

“Sebahagian besar aliran masuk diperoleh pada Jumaat iaitu RM72.3 juta apabila Bank Negara Malaysia mengumumkan pengembangan ekonomi domestik yang lebih baik daripada jangkaan iaitu 5.6 peratus tahun ke tahun pada suku pertama 2023,” katanya.

Firma penyelidikan itu berkata institusi tempatan telah menjadi pembeli bersih selama 14 daripada 19 minggu pada tahun ini dengan aliran masuk berjumlah RM2.09 bilion.

“Peruncit tempatan kekal sebagai penjual bersih bagi minggu kedua berturut-turut sebanyak RM3.6 juta dengan setiap hari dagangan adalah hari jualan bersih kecuali pada Rabu (RM15.3 juta) dan Khamis (RM25.4 juta),” katanya.

Bagaimanapun, peruncit tempatan telah menjadi pembeli bersih ekuiti domestik bagi tempoh sembilan daripada 19 minggu tahun ini dengan jumlah aliran masuk RM93.4 juta.

Dari segi penyertaan, wujud peningkatan purata jumlah dagangan harian dalam kalangan peruncit tempatan iaitu 5.3 peratus, institusi tempatan pada 16.2 peratus dan pelabur asing berjumlah 30.6 peratus. – Bernama

See author's posts


Sumbangan JSJ Sarawak penting

KUCHING: Jabatan Siasatan Jenayah (JSJ) Sarawak selaku rakan strategik Majlis Pembangunan Sosial Sarawak (MPSS), aktif dan komited menyumbang secara langsung untuk menangani beberapa isu yang diberi fokus oleh MPSS.

Menteri Kebajikan, Kesejahteraan Komuniti, Wanita, Keluarga dan Pembangunan Kanak-Kanak, Dato Sri Fatimah Abdullah berkata, antara isu yang diberi fokus oleh MPSS termasuklah isu jenayah harta benda, jenayah seksual terhadap kanak-kanak dan wanita, keganasan rumah tangga dan kesihatan mental yang melibatkan bunuh diri.

“Dalam urus tadbir One Stop Committee (OSC) bagi Menangani Isu Dadah Dan Substance (MIDS), Peringkat Negeri dan Daerah, JSJ Sarawak memberi input berkaitan isu penyalahgunaan dadah dan penyalahgunaan bahan berbahaya dengan kes-kes jenayah.

“Input tersebut amat penting sebagai indeks untuk mengukur kesan aktiviti penyalahgunaan dadah dan bahan berbahaya kepada kesejahteraan komuniti di Sarawak.

“Dalam urus tadbir One Stop Teenage Pregnancy (OSTPC) Peringkat Negeri dan Bahagian, JSJ Sarawak memberi input tentang jenayah seksual yang melibatkan kanak-kanak yang hamil atau remaja hamil,” katanya pada sidang media selepas menerima kunjungan hormat daripada Jabatan Siasatan Jenayah Sarawak semalam.

Mengulas lanjut, Fatimah berkata, peranan JSJ Sarawak amat penting bagi memberi keyakinan kepada masyarakat bahawa mangsa jenayah seksual diberi pembelaan dan perlindungan yang sewajarnya dengan cepat, cekap dan tepat.

“JSJ Sarawak juga berperanan penting memastikan mangsa-mangsa jenayah keganasan rumah tangga melalui urus tadbir One Stop Crisis Centre (OSCC) yang beroperasi secara bersepadu di semua hospital di Sarawak, mendapat perkhidmatan kepolisian dengan segera supaya mereka dapat diselamatkan dan diberi perlindungan.

“Selain itu, JSJ Sarawak juga aktif terlibat dalam program kesedaran advokasi pembangunan sosial melalui Randau Pembangunan Sosial ke kawasan luar bandar dan pedalaman bersama MPSS,” ujarnya.

Ujarnya, melalui input berupa data dan statistik berdasarkan bukti, MPSS mampu membangun dan melaksanakan program intervensi sosial secara bersasar.

“Semoga kolaboratif bersepadu dan jalinan strategik dalam semangat setia kawan dengan JSJ Sarawak melalui tadbir urus, MPSS akan terus terserlah dan memberi impak kepada kesejahteraan komuniti di Sarawak,” katanya lagi.

Turut hadir, Menteri Muda Kesejahteraan Komuniti, Datuk Francis Harden Hollis, Ketua Jabatan Siasatan Jenayah, SAC Lukas Aket, Setiausaha Tetap Kementerian Kebajikan, Wanita, Keluarga dan Pembangunan Kanak-kanak, Dr Rashidah Bolhassan, Pengarah Jabatan Kebajikan Masyarakat Sarawak, Noriah Ahmad.

See author's posts


SK Perpat juara Sarawak

KENANGAN… Mohamad Duri bergambar bersama pemain dan pengurusan pasukan SK Perpat.

SKUAD Sekolah Kebangsaan (SK) Perpat mencipta sejarah tersendiri apabila menjulang kejuaraan Pertandingan Bola Sepak Malaysia Little League (MLL) Peringkat Negeri Sarawak bawah 12 tahun di UPM Bintulu, baru-baru ini.

Dalam aksi perlawanan akhir itu, SK Perpat yang dipimpin ketua jurulatih, Tadzri Malim itu mudah menewaskan pasukan Batu Keling, Belaga dengan jaringan 4-1.

Dengan kejuaraan itu, SK Perpat berjaya membawa pulang hadiah wang tunai berjumlah RM2,000, piala iringan dan pingat, manakala SK Batu Keling Belaga pula membawa hadiah wang tunai berjumlah RM1,500, piala iringan dan pingat untuk naib juara.

Sementara itu, SK Datuk Temenggung Muip, Miri dan SK Geobilt, Kuching berada ditempat ketiga bersama dan masing-masing membawa pulang hadiah wang tunai RM500, piala dan pingat.

Kesemua hadiah kemenangan telah disampaikan Pengarah Jabatan Belia dan Sukan Negeri Sarawak, Lamat Nyalau.

Kejayaan SK Perpat itu akan sekaligus membawa cabaran ke Kejohanan MLL Peringkat Kebangsaan (Zon D) yang akan berlangasung di Kota Kinabalu, Sabah November depan.

Pengurus pasukan SK Perpat, Norila Gani merasa gembira dengan persembahan anak-anak buah Tadzri Malim dan mendedikasikan kejuaraan tersebut buat warga Saratok.

“Kejayaan ini saya dedikasikan kepada seluruh peminat bola sepak dan warga Saratok khasnya yang amat penuh bermakna dan gemilang,” ujarnya.

Dalam pada itu, Ahli Dewan Undangan Negeri (ADUN) Kalaka, Mohamad Duri ketika dihubungi ternyata berbangga dengan kejayaan itu dan menyifatkan pasukan dari sekolah luar bandar mampu bersaing dengan pasukan dari kawasan bandar yang memiliki fasiliti sukan yang lengkap.

“Walaupun sekolah kawasan luar bandar seperti sedia maklum mengalami kekurangan dari segi fasiliti sukan, ia tidak bermakna kita tidak boleh juara, SK Perpat telah membuktikan pasukan dari kawasan luar bandar mampu juara,” tegasnya yang turut berbangga SK Perpat telah mengharumkan nama Saratok.

Oleh ADI SAFARMAN

See author's posts


Aplikasi ‘Gerak Malaysia’ boleh mula diakses

KUALA LUMPUR: Aplikasi  ‘Gerak
Malaysia’ untuk memudahkan urusan permohonan permit pergerakan orang ramai yang
terkandas di kampung halaman sebelum tempoh Perintah Kawalan Pergerakan (PKP)
dikuatkuasakan, kini boleh diakses bermula semalam sehingga Rabu ini (29 April)
.

Pengarah Jabatan Siasatan Jenayah Bukit Aman Datuk Huzir Mohamed berkata,
aplikasi mudah alih dalam talian itu dapat mengelakkan orang ramai daripada
terpaksa keluar rumah untuk membuat permohonan di balai polis, sekali gus
mengurangkan risiko jangkitan dan penularan wabak Covid-19.

“Melalui aplikasi ini, kod QR (kod respon pantas) unik yang dijana
akan diimbas dan diperiksa oleh anggota bertugas di sekatan jalan raya sekali
gus memudahkan pergerakan pemohon.

Perlu diingatkan permohonan permit pergerakan ini bagi mereka yang sebelum
ini terkandas di kampung halaman, sebaik sahaja PKP diumumkan pada 18 Mac lalu
dan ingin pulang ke kediaman sendiri atau tempat bekerja,” katanya dalam
satu kenyataan semalam.

Huzir berkata, aplikasi mudah alih Gerak Malaysia ini boleh dimuat turun
melalui ‘application store’ seperti ‘Google Play Store’, ‘Apple App Store’ dan
‘HUAWEI AppGallery’.

Katanya, semasa pedaftaran kali pertama, pengguna perlu memasukkan butiran
peribadi seperti nama penuh, nombor kad pengenalan, alamat, nombor telefon
peranti yang digunakan serta alamat e-mel.

Pengguna juga perlu memberi kebenaran kepada aplikasi ini untuk mengakses
lokasi GPS (Sistem Kedudukan Sejagat), bagi mengesahkan lokasi semasa pemohon
seterusnya meluluskan permit pergerakan.

“Permohonan melalui aplikasi ini juga dapat membantu Polis Diraja Malaysia
(PDRM) untuk mengenal pasti jumlah mereka yang bakal terbabit dan menyediakan
jadual perjalanan bagi memastikan kelancaran operasi.

Mereka yang sudah memohon hendaklah mengemas kini permohonan pada tarikh
dibenarkan berlepas supaya kod QR dapat dijana secara automatik,”katanya.

Huzir berkata, bagi memudahkan pergerakan pemohon, PDRM sudah menetapkan
jadual perjalanan iaitu 1 Mei 2020 – Perak, Johor, Kelantan; 2 Mei 2020 –
Perlis, Kedah, Pulau Pinang, Melaka dan Pahang serta 3 Mei 2020 – Kuala Lumpur,
Selangor, Negeri Sembilan dan Terengganu.

Katanya, perjalanan perlu dilakukan pada hari ditetapkan mengikut permit
pergerakan yang diluluskan.

Huzir berkata selain permohonan permit pergerakan rentas negeri, terdapat beberapa
permohonan permit lain yang disediakan dalam aplikasi itu.

Beliau berkata permohonan itu membabitkan tujuan pembelian barangan
keperluan dalam lingkungan 10 kilometer dari rumah, mendapatkan rawatan
perubatan, keadaan kecemasan dan aktiviti perlu seperti membaiki kenderaan
rosak.

“Bagaimanapun, hanya permohonan permit pergerakan rentas negeri sahaja akan diproses buat masa kini. “Orang ramai diingatkan agar hanya membuat permohonan bagi tujuan perjalanan yang benar-benar perlu seperti ditetapkan di bawah PKP dan tidak menyalahgunakan kemudahan permit pergerakan melalui aplikasi Gerak Malaysia,”katanya.–BERNAMA

See author's posts